ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - Απολογισμός προόδου της μεταρρύθμισης

1. ΕΙΣΑΓΩΓΗ

Η διοικητική μεταρρύθμιση απετέλεσε έναν από τους κύριους στόχους της Επιτροπής Prodi. Όταν ανέλαβε τα καθήκοντά της, η Επιτροπή αυτή ξεκίνησε ένα άνευ προηγουμένου πρόγραμμα μεταρρύθμισης, το οποίο εγκρίθηκε υπό τη μορφή μιας Λευκής Βίβλου, την 1η Μαρτίου 2000. Βασίζεται σε αρχές και στόχους που απετέλεσαν τη βάση για τον εκσυγχρονισμό άλλων δημοσίων διοικήσεων σε όλη την Ευρώπη και έξω από αυτήν. Με τη Λευκή Βίβλο, η Επιτροπή ανέλαβε τη δέσμευση να φέρει εις πέρας ένα φιλόδοξο πρόγραμμα να γίνει περισσότερο ανεξάρτητη, λογοδοτούσα, αποτελεσματική, διαφανής και να διαπνέεται από τον ύψιστο βαθμό ευθύνης. Το Ευρωπαϊκό Κοινοβούλιο υποστήριξε σθεναρά την προταθείσα από την Επιτροπή προσέγγιση, με το ψήφισμά του επί της δεύτερης έκθεσης της Επιτροπής Ανεξάρτητων Εμπειρογνωμόνων, ενώ το Ευρωπαϊκό Συμβούλιο του Ελσίνκι επίσης καλωσόρισε τον σχεδιαζόμενο από την Επιτροπή εκσυγχρονισμό.

Με τη Λευκή Βίβλο, η Επιτροπή επιφορτίστηκε να δημοσιεύσει, μέχρι το Δεκέμβριο του 2002, μια πλήρη αποτίμηση της προόδου των μεταρρυθμίσεων. Αυτός ο απολογισμός συνιστά αφενός εκπλήρωση της ανειλημμένης βάσει της Λευκής Βίβλου υποχρεώσεως και ανταποκρίνεται αφετέρου στα αιτήματα που πρόσφατα διατύπωσε το Ευρωπαϊκό Κοινοβούλιο, για πιο διεξοδική ενημέρωση σχετικά με την υλοποίηση της μεταρρύθμισης.

Το παρόν έγγραφο αποδεικνύει ότι η Επιτροπή έχει επιτύχει να εκπληρώσει τις περισσότερες από τις υποχρεώσεις που ανέλαβε βάσει του προγράμματος δράσης της Λευκής Βίβλου: μέχρι σήμερα, 87 από τις 98 προβλεπόμενες δράσεις έχουν τεθεί σε εφαρμογή. Παράλληλα, είναι σαφές ότι η μεταρρύθμιση απετέλεσε μια διαδικασία αλλαγών και διερευνήσεων, διαδικασία μέσα από την εφαρμογή της οποίας έχουν ανακύψει και επισημανθεί ορισμένα νέα ζητήματα. Η Επιτροπή επέδειξε σημαντική ελαστικότητα καθόλη τη διάρκεια αυτής της διαδικασίας αλλαγής, όπως και τη θέλησή της να ρυθμίσει τις δυσκολίες που έγιναν αισθητές μέσα από τη λήψη των μεταρρυθμιστικών πρωτοβουλιών. Συνεπώς, η παρούσα επισκόπηση είναι κάτι περισσότερο από έναν απλό έλεγχο και καταγραφή των προόδων της Επιτροπής στο πλαίσιο του προγράμματος δράσης, καθώς ενδιαφέρεται για τους μακροπρόθεσμους στόχους της μεταρρύθμισης, οι οποίοι τοποθετούνται πέραν των 98 μεταρρυθμιστικών δράσεων και της ίδιας της Λευκής Βίβλου.

Ο απολογισμός προόδου περιλαμβάνει μια πολιτική εκτίμηση της προόδου που σημειώθηκε μετά την έγκριση της Λευκής Βίβλου, μια λεπτομερή έκθεση της εφαρμογής του προγράμματος δράσης, και έναν πίνακα που περιγράφει αναλυτικά το στάδιο στο οποίο ευρίσκεται κάθε μία από τις 98 δράσεις της Λευκής Βίβλου. Περιλαμβάνει επίσης ένα διάγραμμα που παρουσιάζει την εξέλιξη των διαφόρων στοιχείων της μεταρρύθμισης και αναφέρει το χρόνο στον οποίο θα πρέπει να έχουν φθάσει στην αναγκαία ωριμότητα ώστε να μπορεί να εκτιμηθεί η γενικότερη αποτελεσματικότητά τους.

Οι ουσιώδεις στόχοι της Λευκής Βίβλου αποτελούν ισάριθμα μακροχρόνια επιτεύγματα τα οποία απαιτούν σύντονες προσπάθειες καταβαλλόμενες και μετά τη λήξη της θητείας της παρούσας Επιτροπής. Πάντως, η διεύρυνση του Μαΐου 2004 θα αποτελέσει ένα σημαντικό πεδίο δοκιμής όσον αφορά την επιτυχία της μεταρρύθμισης υπό την καθοδήγηση της παρούσας Επιτροπής. Η διεύρυνση αυτή, γεγονός ιστορικά άνευ προηγουμένου, θέτει ενώπιον της Επιτροπής την πρόκληση μιας σειράς καταληκτικών προθεσμιών, τη στιγμή που το Όργανο χειρίζεται παράλληλα την απαιτητική ατζέντα μιας βαθειάς διοικητικής μεταρρύθμισης. Σκοπός του απολογισμού αυτού είναι να βοηθήσει να διευκρινισθούν ποια πρακτικά επιτεύγματα θα πρέπει να έχουν ολοκληρωθεί πριν την διεύρυνση και πριν το τέλος της θητείας της παρούσας Επιτροπής. Για τους σκοπούς αυτούς είναι σημαντικό να αρχίσει η αξιολόγηση των αποτελεσμάτων με γνώμονα τους ουσιαστικούς, μακροπρόθεσμους στόχους της Λευκής Βίβλου, ούτως ώστε να αποτυπωθεί η εικόνα της πολυετούς εξέλιξης του μεταρρυθμιστικού προγράμματος και των τρεχόντων επιτευγμάτων τους.

2. ΣΕ ΠΟΙΟ ΒΑΘΜΟ ΕΧΕΙ ΕΚΠΛΗΡΩΣΕΙ Η ΕΠΙΤΡΟΠΗ ΤΙΣ ΑΝΑΛΗΦΘΕΙΣΕΣ ΜΕ ΤΗ ΛΕΥΚΗ ΒΙΒΛΟ ΥΠΟΧΡΕΩΣΕΙΣ; ΠΟΙΕΣ ΑΛΛΕΣ ΠΡΩΤΟΒΟΥΛΙΕΣ ΣΗΜΕΙΩΘΗΚΑΝ ΚΑΙ ΠΟΙΑ ΠΡΟΒΛΗΜΑΤΑ ΑΝΕΚΥΨΑΝ ΣΤΗ ΔΙΑΡΚΕΙΑ ΤΗΣ ΔΥΝΑΜΙΚΗΣ ΔΙΑΔΙΚΑΣΙΑΣ ΜΕΤΑΡΡΥΘΜΙΣΗΣ;

2.1. Αποκατάσταση μιας νοοτροπίας με βάση την εξυπηρέτηση (Δράσεις της Λευκής Βίβλου: 1-11)

Ο στόχος του να δημιουργηθεί στην Επιτροπή μια νοοτροπία περισσότερο προσανατολισμένη προς την παροχή υπηρεσιών και να επιτευχθεί αυτή η αλλαγή νοοτροπίας στις σχέσεις της Επιτροπής με το κοινό, αποτελούσε τη βάση ανάληψης των δεσμεύσεων της Λευκής Βίβλου. Στο πλαίσιο αυτού του κεφαλαίου της μεταρρύθμισης, 9 από τις 11 δράσεις της Λευκής Βίβλου έχουν ήδη τεθεί σε εφαρμογή.

Η θέσπιση νέων κανόνων όσον αφορά την πρόσβαση στα έγγραφα και ενός κώδικα ορθής διοικητικής συμπεριφοράς οδήγησαν σε ορατές αλλαγές. Περαιτέρω, συνεχίζονται οι εργασίες όσον αφορά την απλούστευση των εσωτερικών διοικητικών διαδικασιών της Επιτροπής. Στα μέχρι σήμερα επιτεύγματα συγκαταλέγεται η αξιοσημείωτη βελτίωση της ικανότητας των υπηρεσιών της Επιτροπής να τηρούν τις προθεσμίες πληρωμών. Ο σχετικός μέσος όρος ήταν 43,7 ημέρες το 2002, σε σύγκριση με τις 54 ημέρες του 1999. Η Επιτροπή είναι επίσης σε θέση να παρακολουθεί και να ελέγχει την αποτελεσματικότητά της στην ανταπόκριση προς τα αιτήματα του κοινού - στην αλληλογραφία με το κοινό δίνεται απάντηση, σε ποσοστό 70%, εντός των τυπικών προθεσμιών που προβλέπονται στον κώδικα ορθής διοικητικής συμπεριφοράς. Η Επιτροπή έχει επίσης πρόσφατα εγκρίνει μια σειρά ελάχιστων προτύπων όσον αφορά τη διαβούλευση με τους παράγοντες της διαδικασίας υποβολής νέων προτάσεων πολιτικής. Άλλες δράσεις της Λευκής Βίβλου, όπως η ηλεκτρονική Επιτροπή, "e-Commission", αποτελούν πολυετή προγράμματα τα οποία έχουν σημειώσει πρόοδο αλλά επίσης συνεχίζονται.

Από την άλλη πλευρά, από τις αντιδράσεις των Ευρωπαϊκών Οργάνων επί της προτάσεως της Επιτροπής για μια συμβουλευτική ομάδα δεοντολογικών κανόνων στις σχέσεις με το κοινό, κατέστησαν σαφές ότι τα όργανα αυτά δεν ήταν έτοιμα να προχωρήσουν προς αυτήν την κατεύθυνση. Με τα δεδομένα αυτά, ατυχώς δεν υπάρχει προοπτική προόδου στο πεδίο αυτό. Επίσης, η δράση της Λευκής Βίβλου με στόχο τις ηλεκτρονικές δημόσιες συμβάσεις και συναλλαγές έχει κάπως καθυστερήσει.

Σ' αυτό το κεφάλαιο της μεταρρύθμισης, και ενώ έχουν σημειωθεί πρόοδοι, παραμένει αρκετό περιθώριο βελτίωσης. Πρόκειται για μια διαδικασία προσαρμογής η οποία προχωρεί σταθερά σε ολόκληρη την Επιτροπή, αλλά είναι περισσότερο εμφανής σε ορισμένα μέρη της σε σχέση με ορισμένα άλλα, λόγω γης ποικιλομορφίας των δραστηριοτήτων της Επιτροπής. Το να επιτευχθεί αλλαγή στη φιλοσοφία παροχής υπηρεσίας αποτελεί μία μεγαλόπνοη ποιοτική διαδικασία, τα αποτελέσματα της οποίας δεν θα έχουν πλήρως αποσαφηνισθεί στο άμεσο μέλλον. Από τη διαδικασία αυτή φάνηκε επίσης ότι σε ορισμένους τομείς θα χρειαστούν σημαντικές επενδύσεις, παραδείγματος χάρη για τον εκσυγχρονισμό των συστημάτων αρχειοθέτησης, για να εξασφαλισθεί ότι οι υπηρεσίες της Επιτροπής ανταποκρίνονται στα νέα πρότυπα που έχουν τεθεί από τη μεταρρύθμιση. Φάνηκε επίσης η ανάγκη για ανάπτυξη, εντός της Επιτροπής, μιας νοοτροπίας ενδοϋπηρεσιακής εξυπηρέτησης, ώστε να βελτιωθεί περαιτέρω η αποδοτικότητα και η διάθεση για ανταπόκριση των υπηρεσιών της κεντρικής διοίκησης στις σχέσεις τους με τις άλλες Γενικές Διευθύνσεις. Προς το παρόν, οι κεντρικές υπηρεσίες εντείνουν τις προσπάθειές τους στήριξης των επιχειρησιακών υπηρεσιών στο έργο τους που έχει ως αντικείμενο την υλοποίηση της μεταρρύθμισης. Η ευρύτερη εφαρμογή των συμφωνιών επιπέδου παρεχομένων υπηρεσιών (Service Level Agreements) αποτελεί απλώς ένα παράδειγμα του τρόπου με τον οποίο επιτυγχάνεται τώρα αυτό.

Συνοπτικά

Όσον αφορά την οικοδόμηση μιας νοοτροπίας βασιζόμενης στην παροχή υπηρεσίας έχουν σημειωθεί ουσιαστικές πρόοδοι. Η Επιτροπή πρέπει να διασφαλίσει την πλήρη αξιοποίηση του εναπομένοντος περιθωρίου βελτίωσης των επιδόσεών της. Μέχρι το Μάιο του 2004 η Επιτροπή θα έχει:

- βελτιώσει το σύστημά της διαχείρισης των εγγράφων,

- βελτιώσει την ποιότητα και αποδοτικότητα της παρεχόμενης στο κοινό πληροφόρησης, έχοντας θέσει σε εφαρμογή μια νέα αντίληψη σύνταξης και κατάστρωσης του δικτυακού τόπου της (Europa 2ης γενιάς.) Χάρη σ' αυτό το δικτυακό τόπο θα βελτιωθεί η παρουσίαση των προτεραιοτήτων και των καθημερινών δραστηριοτήτων της Επιτροπής, θα αυξηθεί η προβολή και η δυνατότητα επικοινωνίας με τον Πρόεδρο και τους άλλους Επιτρόπους, η δε ιστοθέση θα διαρρυθμιστεί θεματικά.

Εξάλλου, η Επιτροπή θα συνεχίσει να καταβάλλει τις σύντονες προσπάθειές της για επιτάχυνση των πληρωμών.

2.2. Καθορισμός προτεραιοτήτων και αποτελεσματική αξιοποίηση των πόρων (Δράσεις 12-20 της Λευκής Βίβλου)

8 από τις 9 Δράσεις της Λευκής Βίβλου στο πεδίο αυτό έχουν τεθεί σε εφαρμογή. Η καθιέρωση του συστήματος διοικητικής διαχείρισης με βάση τις δραστηριότητες (ABM), και ειδικότερα του κύκλου Στρατηγικού Σχεδιασμού και Προγραμματισμού (SPP) ενισχύουν τη δυνατότητα της Επιτροπής να χαράσσει τις κύριες πολιτικές κατευθύνσεις και διασφαλίζει την αντιστοίχιση των καθηκόντων των υπηρεσιών προς τους πόρους που διαθέτουν, βελτιώνοντας έτσι την αποτελεσματικότητα σε όλη την Επιτροπή. Η ABM παρέχει έτσι στην Επιτροπή σαφείς προσανατολισμούς όσον αφορά τη βέλτιστη κατανομή των πόρων για κάθε προς εκτέλεση αποστολή, πράγμα που διευκολύνει την κίνηση προς εξυπηρέτηση άλλων, νέων προτεραιοτήτων. Αυτό θα βοηθήσει την ικανότητα της Επιτροπής να διαπραγματεύεται θέματα πόρων και προτεραιοτήτων με τα άλλα θεσμικά όργανα.

Όλα τα συστατικά στοιχεία του κύκλου σχεδιασμού και προγραμματισμού είναι τώρα έτοιμα προς λειτουργία. Εν τω μεταξύ, η μετάβαση προς το σύστημα δημοσιονομικής διαχείρισης με βάση τις δραστηριότητες (ABB) βρίσκεται τώρα στο τελικό της στάδιο και η πρώτη διαδικασία κατάρτισης του προϋπολογισμού, εξ ολοκλήρου βασιζόμενη στην ABB, θα αρχίσει εντός του 2003 με την προετοιμασία του προϋπολογισμού του 2004. Βάσει αυτού του νέου συστήματος σχεδιασμού και προγραμματισμού, οι προτεραιότητες ορίζονται τώρα σαφέστερα σε κεντρικό επίπεδο και η Επιτροπή ασκεί το δικαίωμα πρωτοβουλίας της εκδίδοντας νομοθετικές προτάσεις κατά τρόπο διαφανέστερο και συστηματικότερο.

Η ανωτέρω διαδικασία έχει τεθεί σε εφαρμογή ως εξής:

- στην Ετήσια Στρατηγική Χάραξης Πολιτικής (APS) η Επιτροπή προσδιορίζει τις προτεραιότητες, τις κατά προτεραιότητα δράσεις και τους αντίστοιχους πόρους. Η απόφαση αυτή συνιστά το πλαίσιο εξέλιξης της διαδικασίας κατάρτισης του προϋπολογισμού και προετοιμασίας του προγράμματος εργασίας. Στο πρόγραμμα εργασίας του 2003 αναφέρονται εκείνες οι προτάσεις που θα αποτελέσουν το αντικείμενο εμπεριστατωμένης μελέτης επιπτώσεων. Έχει επίσης αναπτυχθεί ένας εκτεταμένος διοργανικός διάλογος τόσο με το Ευρωπαϊκό Κοινοβούλιο όσο και με το Συμβούλιο: ο διάλογος αυτός είναι ένα από τα ουσιώδη συστατικά στοιχεία της επεξεργασίας του προγράμματος εργασίας.

- Στη συνέχεια, κάθε Γενική Διεύθυνση επεξεργάζεται, με βάση το ανωτέρω πλαίσιο, Ετήσια Σχέδια Διοικητικής Διαχείρισης (Annual Management Plans - AMPs). Βάσει αυτού, οι αρχές της διοικητικής διαχείρισης με βάση τις δραστηριότητες εφαρμόζονται πλέον στην εσωτερική διοικητική διαχείριση των Γενικών Διευθύνσεων, συμπεριλαμβανομένης της διαχείρισης των επιδόσεων με βάση συγκεκριμένους στόχους και δείκτες. Όλες οι υπηρεσίες ακολουθούν και εφαρμόζουν ετήσια σχέδια διοικητικής διαχείρισης και μπορούν να χρησιμοποιούν ένα κοινό σύστημα πληροφορικής (IRMS: Integrated Resource Management System, Ολοκληρωμένο Σύστημα Διαχείρισης των Πόρων) για το σχεδιασμό τους, την παρακολούθηση των δραστηριοτήτων και τη σύνταξη εκθέσεων και αναφορών γι' αυτές. Όλες οι Γενικές Διευθύνσεις είναι σε θέση να καταχωρούν στο σύστημα αυτό τα ετήσια σχέδιά τους διοικητικής διαχείρισης.

- Για πρώτη φορά, όλοι οι Γενικοί Διευθυντές παρουσίασαν, για το έτος 2001, μια Ετήσια Έκθεση Δραστηριοτήτων (ΕΕΔ) και υπέγραψαν δήλωση σχετικά με την ποιότητα των εσωτερικών ελέγχων. Η ενέργεια αυτή ακολουθήθηκε από τη σύνταξη μίας συγκεντρωτικής έκθεσης που αφορά ολόκληρη την Επιτροπή, η οποία περιλάμβανε ένα συνολικό Σχέδιο Δράσης για την άρση των αδυναμιών που επισημάνθηκαν από τους Γενικούς Διευθυντές. Η όλη διαδικασία, η οποία έχει απαιτήσει την καταβολή σημαντικών προσπαθειών εκ μέρους των υπηρεσιών και του προσωπικού, έχει ριζικά βελτιώσει τη διαφάνεια της διαχείρισης των δραστηριοτήτων και την ικανότητα να επισημαίνονται και να διορθώνονται οι ελλείψεις και αδυναμίες. Μεταξύ των βελτιώσεων που πρέπει να επέλθουν στην ετήσια διαδικασία δήλωσης περιλαμβάνεται η εφαρμογή ακόμη πιο συγκεκριμένων κατευθυντηρίων γραμμών όσον αφορά τη διατύπωση επιφυλάξεων. Αυτές οι κατευθυντήριες έχουν ήδη εγκριθεί και εφαρμόζονται στα πλαίσια της διαδικασίας σύνταξης αναφορών για το 2002. Εξετάζεται το ενδεχόμενο οι Ετήσιες Εκθέσεις Δραστηριότητας να υποκατασταθούν σε μια σειρά από υποχρεώσεις σύνταξης εκθέσεων απολογισμού, βοηθώντας έτσι την ελάφρυνση του διοικητικού φόρτου των υπηρεσιών.

Η Μεταρρύθμιση είχε συνεπώς επιτυχία όσον αφορά την καθιέρωση των προβλεπομένων στη Λευκή Βίβλο διαδικασιών. Χρειάστηκε, προς το σκοπό αυτό, μια ευρεία αναδιοργάνωση των δραστηριοτήτων διαχείρισης και προγραμματισμού σε σχετικά σύντομο χρονικό διάστημα, πράγμα που οδήγησε σε βελτιωμένη αντιστοίχιση καθηκόντων και διαθέσιμων πόρων και σε σαφέστερη εστίαση της προσοχής στα κεντρικής σημασίας καθήκοντα της Επιτροπής. Η διαδικασία της Ομάδας Καθοδήγησης του Ιουλίου 2000 απετέλεσε ένα από τα σημαντικότερα βήματα προόδου προς την κατεύθυνση αυτή, γιατί οδήγησε στην επισήμανση αναγκών σε ανθρώπινο δυναμικό που αντιστοιχούν σε 1254 θέσεις συγκεκριμένων τομέων δραστηριότητας της Επιτροπής. Προκειμένου να πληρωθεί το κενό αυτό μειώθηκαν ή έπαυσαν πολυάριθμες δραστηριότητες, έγινε αναδιάταξη του προσωπικού σε άνευ προηγουμένου κλίμακα και η αρμόδια για την κατάρτιση του προϋπολογισμού Αρχή ενέκρινε ορισμένες πρόσθετες θέσεις. Περισσότερες ενδείξεις για την επιτυχή υλοποίηση αυτού του κεφαλαίου της μεταρρύθμισης θα υπάρξουν το 2003, όταν θα είμαστε σε θέση να κρίνουμε την ικανότητα της Επιτροπής να κάνει πράξη τις προτεραιότητες που έχουν τεθεί για το 2003 βάσει της ετήσιας στρατηγικής για τη χάραξη πολιτικής (APS). Η ΑPS του 2003 (που εγκρίθηκε από την Επιτροπή το Φεβρουάριο του 2002) έχει επισημάνει συγκεκριμένες εσωτερικές αναδιατάξεις ενόψει εξυπηρέτησης των προτεραιοτήτων, οι οποίες ανέρχονται σε περίπου 300 άτομα του προσωπικού, από τα οποία 175 περίπου πρόκειται να μετακινηθούν σε άλλες υπηρεσίες. Έχει επίσης επισημάνει την ανάγκη πρόσληψης 500 ατόμων εξωτερικού προσωπικού για την προετοιμασία της διεύρυνσης. Επιπλέον, ένα πρόγραμμα πρόωρης συνταξιοδότησης, που εγκρίθηκε το Σεπτέμβριο του 2002, θα οδηγήσει στη λήξη των καθηκόντων 600 υπαλλήλων τα επόμενα τρία χρόνια - το πρώτο εξάμηνο του 2003 θα λήξουν τα καθήκοντα μιας πρώτης ομάδας υπαλλήλων.

Η ίδρυση εκτελεστικών υπηρεσιών (Γραφείων) αποτελεί ένα περαιτέρω σημαντικό βήμα που οδηγεί σε βελτίωση της αποδοτικότητας. Από τις αρχές του 2003, ορισμένες νέες εκτελεστικές υπηρεσίες της Επιτροπής θα έχουν ήδη αναλάβει τη διεκπεραίωση σημαντικών διοικητικών εργασιών. Οι υπηρεσίες αυτές (Γραφεία) θα δημιουργήσουν περιθώρια εξοικονομήσεων πόρων μέσα από την ενισχυμένη διοργανική συνεργασία και την αυξημένη προσφυγή σε συμβασιούχους, όταν θα έχει εγκριθεί ο νέος κανονισμός υπηρεσιακής κατάστασης των υπαλλήλων (ΚΥΚ) και θα δώσουν στην Επιτροπή τη δυνατότητα να εστιάσει την απασχόληση των πόρων της στις κεντρικές δραστηριότητές της. Θα οδηγήσουν επίσης σε αυξημένη ποιότητα της παρεχόμενης υπηρεσίας, σε περισσότερη ορατότητα και ευκρινέστερη κατανομή των αρμοδιοτήτων. Η Επιτροπή έχει ήδη εγκρίνει τη σύσταση τριών νέων Γραφείων, που αποσκοπούν στον εξορθολογισμό της καθημερινής διαχείρισης του διοικητικού έργου και στη στήριξη των υπηρεσιών. Υπολογίζεται ότι, όταν θα είναι πλήρως επιχειρησιακά τα Γραφεία, από τη λειτουργία τους και μόνο θα οδηγηθούμε σε ετήσιες οικονομίες του συνολικού λειτουργικού κόστους μέχρι και 12 εκατ. ευρώ - χονδρικά το 14% του σημερινού κόστους παροχής των εν λόγω υπηρεσιών. Επίσης, η ίδρυση της Ευρωπαϊκής Υπηρεσίας Επιλογής Προσωπικού, τον Ιούλιο του 2002, απετέλεσε σημαντικό βήμα εξορθολογισμού της λειτουργίας των κοινοτικών οργάνων.

Η διαδικασία της ABM έχει μέχρι τώρα επιτρέψει στην Επιτροπή να επισημάνει τις βελτιώσεις που απαιτούνται για την ακριβέστερη ρύθμιση των επιχειρησιακών συστημάτων, να εξασφαλίσει τη συνοχή και την υπευθυνότητα του μεσαίου στελεχιακού δυναμικού και να επιτύχει περαιτέρω οφέλη αποδοτικότητας των υπηρεσιών της κατά τα προσεχή έτη. Ειδικότερα, η Επιτροπή χρειάζεται να παρέχει τις υπηρεσίες της στηριζόμενη σε πρόσθετα εργαλεία. Για παράδειγμα, επιφέρονται ορισμένες βελτιώσεις σε τομείς όπως το IRMS και η διαλειτουργικότητα των συστημάτων διοικητικής διαχείρισης, ενώ το ζητούμενο τώρα είναι να διασφαλισθεί ότι οι υπηρεσίες θα είναι πλήρως ικανές να εκμεταλλεύονται τις δυνατότητες που παρέχει το σύστημα IRMS το οποίο, εξίσου, πρέπει να εξελίσσεται ώστε να ανταποκρίνεται στις ανάγκες των υπηρεσιών. Ένα άλλο παράδειγμα, στο οποίο η Επιτροπή χρειάστηκε να εστιάσει τις προσπάθειές της, είναι η ανάγκη να καταλήξει σε σαφή μεθοδολογία όσον αφορά τον προσδιορισμό των αναγκών σε ανθρώπινους πόρους, και να ενσωματωθεί η μεθοδολογία αυτή στην προσέγγιση της ABM.

Το 2003 θα είναι το πρώτο έτος για το οποίο όλα τα στοιχεία του κύκλου στρατηγικού σχεδιασμού και προγραμματισμού (ΣΣΠ) θα είναι λειτουργικά και θα έχει αναπτυχθεί, για τη στήριξή τους, το σύστημα εσωτερικής διοικητικής διαχείρισης (ABM). Οι μελλοντικοί κύκλοι θα είναι ευχερέστεροι στη διαχείρισή τους, στο μέτρο που θα έχουν εμπλουτισθεί με τις εμπειρίες και τις εργασίες των προηγουμένων ετών. Παραδείγματος χάρη, η επεξεργασία και κατάρτιση των μελλοντικών ετήσιων σχεδίων διοικητικής διαχείρισης δεν θα απαιτούν τροποποίηση των δηλώσεων αποστολής των Γενικών Διευθύνσεων, ούτε κατ' επέκταση στο επίπεδο αυτό μείζονες αλλαγές στους στρατηγικούς στόχους.

Απλούστευση

Η απλούστευση των διαδικασιών και των μεθόδων εργασίας αποτελεί από τη φύση της ένα διαρκές στοιχείο της μεταρρύθμισης και έχει υπερβεί τα όρια του αρχικά σχεδιαζόμενου στο πλαίσιο της Λευκής Βίβλου. Ένα ενδιάμεσο σχέδιο δράσης, αποτελούμενο από 12 μέτρα, εγκρίθηκε από την Επιτροπή το 2000: οι περισσότερες από τις δράσεις αυτές έχουν τώρα είτε πλήρως υλοποιηθεί είτε ευρίσκονται στο στάδιο ολοκλήρωσής τους (περισσότερες λεπτομέρειες στο παράρτημα 1 της Ανακοίνωσης). Το εγχειρίδιο διαδικασιών της Επιτροπής αποτελεί επίσης τώρα το αντικείμενο μιας μείζονος επανεξέτασης και αναδιατύπωσης. Δύο Όμιλοι (Κύκλοι) Ποιότητας εργάζονται για την εξεύρεση τρόπων απλούστευσης των κανόνων σχετικά με τους υπεύθυνους υπογραφής των διαφόρων εγγράφων, και σχετικά με το θέμα της ευρύτερης εφαρμογής των συμφωνιών επιπέδου παρεχομένων υπηρεσιών, ώστε να βοηθήσουν στη βελτίωση της συνεργασίας μεταξύ των υπηρεσιών της κεντρικής διοίκησης και των επιχειρησιακών υπηρεσιών. Τα ζητήματα αυτά έχουν ανακύψει στα πλαίσια των Ετησίων Εκθέσεων Δραστηριότητας - πράγμα που εικονογραφεί τη δυναμική της μεταρρύθμισης.

Συνοπτικά

Η Επιτροπή έχει σε σημαντικό βαθμό αυξήσει την αποτελεσματικότητα, τη διαφάνεια και τη δυνατότητα λογοδοσίας για τις ενέργειές της. Οι αλλαγές αυτές θα εξακολουθήσουν να αποφέρουν καρπούς κατά τα προσεχή έτη. Μέχρι το 2004 η Επιτροπή θα έχει πραγματοποιήσει τα εξής μέσω της μεταρρύθμισης:

- Με την υλοποίηση της διοικητικής διαχείρισης με βάση τις δραστηριότητες, η Επιτροπή θα έχει διασφαλίσει τη διαφάνεια του έργου της και των πόρων που χρησιμοποιεί. Η διαχείριση με βάση τις δραστηριότητες δίνει πράγματι τη δυνατότητα στην Επιτροπή να εξασφαλίζει την επάρκεια των πόρων για την εξυπηρέτηση των πολιτικών προτεραιοτήτων όπως και να εξακριβώνει το βαθμό στον οποίο χρησιμοποιήθηκαν όντως οι πόροι για τον επιδιωκόμενο στόχο τους.

- Χάρη στις ετήσιες εκθέσεις δραστηριοτήτων (ΕΕΔ), των οποίων η οριστική επεξεργασία θα γίνει εντός του 2003, η Επιτροπή θα έχει εφαρμόσει ένα σύστημα στο οποίο η διοίκηση - και ειδικότερα το ανώτερο στελεχιακό δυναμικό - θα οφείλουν να μεριμνούν, υπό την ευθύνη τους, ώστε οι πόροι που έχουν τεθεί στη διάθεσή τους να αξιοποιούνται για την εξυπηρέτηση του σκοπού για τον οποίο έχουν προβλεφθεί.

- Θα έχουν συσταθεί ορισμένες νέες εκτελεστικές υπηρεσίες, νέας γενεάς, και η Επιτροπή θα διαθέτει όλα τα αναγκαία νομικά και πρακτικά μέσα για να επιτύχει συμπληρωματικά κέρδη αποδοτικότητας και να εστιάσει την αξιοποίηση των πόρων στις ουσιώδεις δραστηριότητές της.

2.3. Προς ένα εκσυγχρονισμό της πολιτικής ανθρώπινου δυναμικού (Δράσεις 21-62 της Λευκής Βίβλου)

Συνολικά 38 από τις 42 δράσεις που προβλέπονται στο κεφάλαιο αυτό της Λευκής Βίβλου έχουν ολοκληρωθεί. Η Επιτροπή έχει εκπληρώσει την κύρια δέσμευση που είχε αναλάβει στο πλαίσιο αυτό, να υποβάλει δηλαδή προτάσεις για τον εκσυγχρονισμό του κανονισμού υπηρεσιακής κατάστασης του προσωπικού (ΚΥΚ). Επιπλέον, οι μεταρρυθμιστικές πρωτοβουλίες που μπορούν να πραγματοποιηθούν εντός του πλαισίου του ισχύοντος ΚΥΚ έχουν, στη μεγάλη πλειοψηφία τους, λάβει την οριστική τους μορφή και τίθενται σε εφαρμογή. Έτσι, η Επιτροπή έχει τηρήσει την υποχρέωση που είχε αναλάβει όσον αφορά το σχεδιασμό μιας μεταρρύθμισης της πολιτικής προσωπικού, εμβέλειας τέτοιας που να συμβαίνει μόνο μία φορά σε κάθε γενιά. Έχουν σημειωθεί ορισμένες καθυστερήσεις, οφειλόμενες σε διαβουλεύσεις με το προσωπικό, τους εκπροσώπους του προσωπικού και τα άλλα θεσμικά Όργανα σε μια άνευ προηγουμένου κλίμακα, αλλά αυτές ήταν αναγκαίες ώστε να εξασφαλισθεί η συναίνεση εντός της Επιτροπής αλλά και με τα άλλα Όργανα. Η θέση σε εφαρμογή των επιμέρους, αλλά στενά συνδεομένων μεταξύ τους μέτρων, θα μπορεί να γίνει μόνο με την πάροδο ορισμένου χρόνου, ενώ ένα σημαντικό κεφάλαιο της μεταρρύθμισης της πολιτικής προσωπικού ευρίσκεται πάντοτε υπό διαπραγμάτευση στο Συμβούλιο.

Πάντως, ένα ουσιώδες τμήμα της νέας πολιτικής προσωπικού - το νέο σύστημα αξιολογήσεων και προαγωγών - έχει ήδη τεθεί σε εφαρμογή, από τον Ιανουάριο του 2003. Αυτό μας παρέχει την ευκαιρία να παρακολουθήσουμε την επιτυχία ενός κεντρικής σημασίας στοιχείου της μεταρρύθμισης σε θέματα προσωπικού. Το σύστημα αυτό έχει σχεδιαστεί ώστε να ενισχύεται ο σύνδεσμος μεταξύ της αποδεδειγμένης αξίας των ενδιαφερομένων υπαλλήλων και της εξέλιξης της σταδιοδρομίας τους, και αποδίδει ιδιαίτερη σημασία στην ικανότητα κάθε υπαλλήλου να επιτυγχάνει συμφωνημένους στόχους. Ο προσδιορισμός στόχων στο πλαίσιο αυτό συνδέεται σαφώς με τον καθορισμό προτεραιοτήτων βάσει της ABM (διαχείριση βάσει δραστηριοτήτων), εξασφαλίζοντας ότι ο ρόλος του καθενός συνδέεται με τους στόχους της οργάνωσης στην οποία συμμετέχει και εντάσσεται σαφώς στο πλαίσιο της ABM.

Το σύστημα αξιολόγησης θα συνδέεται στενά με την ενισχυμένη παροχή κατάρτισης σε κάθε υπάλληλο, πράγμα που είναι δυνατόν στο μέτρο που, ως αποτέλεσμα της μεταρρύθμισης, έχουν σημαντικά ενισχυθεί οι σχετικοί πόροι του προϋπολογισμού. Επιπλέον, οι νέοι κανόνες αξιολόγησης θα προάγουν την κινητικότητα και θα βοηθούν για την έγκαιρη ανίχνευση των όποιων προβλημάτων ανακύπτουν στην εκ μέρους των υπαλλήλων ανταπόκριση στα επαγγελματικά τους πρότυπα. Η εφαρμογή όλων αυτών των στοιχείων της νέας πολιτικής προσωπικού θα διευκολυνθεί από το σύστημα περιγραφής των θέσεων που κατέχουν όλα τα μέλη του προσωπικού, σύστημα το οποίο έχει εγκαθιδρυθεί ήδη από το δεύτερο εξάμηνο του 2002. Το σύστημα αυτό στηρίζεται σε ένα νέο εργαλείο πληροφορικής με το οποίο εξασφαλίζεται περισσότερη σαφήνεια όσον αφορά τα καθήκοντα και τις ευθύνες που συνεπάγεται κάθε θέση και μάλιστα με εύκολη πρόσβαση σ' αυτό. Για τη διαχείριση θεμάτων ανθρώπινου δυναμικού θα υπάρξει διαθέσιμο εντός του 2003 και άλλο λογισμικό, όπως προβλέπεται στη Λευκή Βίβλο.

Η Επιτροπή αποφάσισε να θέσει σε εφαρμογή ένα σύστημα αξιολόγησης των επιδόσεων του ανώτερου στελεχιακού δυναμικού (A1 και A2). Ήδη εφαρμόζεται ένα αρχικό πιλοτικό σχέδιο, ενώ πρόκειται να τεθούν υπόψη του Σώματος των Επιτρόπων προτάσεις για τη γενίκευση της προσέγγισης αυτής. Επιπλέον, η Επιτροπή πρόκειται σύντομα να ξεκινήσει το δοκιμαστικό στάδιο λειτουργίας κέντρων επαγγελματικής εξέλιξης και αξιολόγησης, σκοπός των οποίων θα είναι να παρέχουν σε όσους υπαλλήλους επιθυμούν να στραφούν προς μια σταδιοδρομία στελέχους, λεπτομερείς συμβουλές σχετικά με την ικανότητά τους κατάληψης θέσεων στελέχωσης και να συνιστούν, σε συσχετισμό με τα σχέδια προσωπικής εξέλιξης που παρέχουν οι υπηρεσίες επαγγελματικής κατάρτισης, προγράμματα ικανά να βοηθήσουν τους ενδιαφερόμενους ώστε να αναπτύξουν πλήρως τις απαιτούμενες ικανότητες για την κατάληψη τέτοιων θέσεων.

Χρειάστηκε επίσης να εγκαταλειφθεί ένα προβλεπόμενο από τη Λευκή Βίβλο σχέδιο βάσει της νέας πολιτικής προσωπικού: πρόκειται για το νέο πρόγραμμα κατάρτισης των υπαλλήλων, θεωρούμενο ως πρώτο βήμα προς ένα πιο φιλόδοξο πρόγραμμα για τους ασκούμενους υπαλλήλους. Δεδομένων των σημερινών πιεστικών αναγκών σε πόρους, δεν υπήρξε δυνατότητα να προβλεφθεί κάτι περισσότερο από το ήδη σημαντικό πρόγραμμα εισαγωγικών μαθημάτων επιμόρφωσης που παρέχεται στους νεοπροσλαμβανόμενους.

Όσον αφορά την πολιτική παροχής ίσων ευκαιριών σημειώθηκαν ορισμένες πρόοδοι, ιδιαίτερα στον τομέα διορισμού σε θέσεις στελεχών. Παραδείγματος χάρη, ο αριθμός των γυναικών υπαλλήλων επιπέδου Α1 και Α2 αυξήθηκε από 22 επί συνόλου 262 το 1998 σε 35 επί συνόλου 276 το 2002 (από περίπου 8% σε περίπου 13%). Είναι σαφές ότι ο αριθμός αυτός θα πρέπει να αυξηθεί περαιτέρω. Επιπλέον, με σκοπό την πλήρη εφαρμογή μιας ουσιαστικής πολιτικής παροχής ίσων ευκαιριών, θα πρέπει να αποδοθεί διαρκής έμφαση στα συνοδευτικά μέτρα, ειδικότερα στην πολιτικής κοινωνικής μέριμνας της Επιτροπής, από την άποψη της ρύθμισης των όρων εργασίας.

Οι νέοι κανόνες και οι οργανωτικές μεταβολές που έχουν ήδη τεθεί σε εφαρμογή επιβάλλουν στο προσωπικό νέες απαιτήσεις, και μάλιστα στα στελέχη, δεδομένου ότι θα χρειασθεί να προσαρμοστούν σε νέες διαδικασίες και σε μια ενισχυμένη διοικητική νοοτροπία, όπως και να αφιερώσουν σημαντικό μέρος του χρόνου τους στη διοίκηση του προσωπικού. Οι αλλαγές αυτές χρειάζονται χρόνο, απαιτούν την ευρύτερη αποδοχή της περαιτέρω ανάθεσης εκ μέρους των στελεχών ορισμένων επιχειρησιακών καθηκόντων και, αποδεδειγμένα, παρουσιάζουν δυσκολίες. Τα διοικητικά στελέχη χρειάστηκε αναπόφευκτα να αναλάβουν τη διεκπεραίωση καθηκόντων συνδεομένων με την υλοποίηση της μεταρρύθμισης.

Στη διάρκεια του επομένου σταδίου, τρεις παράγοντες θα εξακολουθήσουν να είναι κρίσιμοι για τη διαχείριση αυτής της διαδικασίας αλλαγής και για τη διατήρηση της δυναμικής της. Πρόκειται, πρώτον, για την ανάπτυξη ενός συναινετικού πνεύματος και οικείωσης από τους ενδιαφερόμένους μιας διαδικασίας που απαιτεί διάλογο, κατάρτιση των εμπλεκομένων σ' αυτήν, και ελαστικότητα στην αντιμετώπιση δικαιολογημένης κριτικής. Δεύτερος παράγοντας, η διαθεσιμότητα των πόρων που χρειάζονται να επενδυθούν στην μεταρρύθμιση, παραδείγματος χάρη στον τομέα της κατάρτισης όπως και της αρχικής επένδυσης για τη θέση σε εφαρμογή του νέου ΚΥΚ. Και τρίτον, η προμήθεια και διάθεση ισχυρών και διαλειτουργικών εργαλείων πληροφορικής που να βοηθούν στη διοίκηση του προσωπικού με τρόπο συνεκτικό και αποδοτικό, και τα οποία να μειώνουν το φόρτο εργασίας των στελεχών.

Το "δεύτερο στάδιο" της υλοποίησης θα βασίζεται στο νέο ΚΥΚ ο οποίος θα τεθεί σε εφαρμογή το 2004/2005, και θα εξικνείται πέραν της θητείας της παρούσας Επιτροπής. Τα πλήρη αποτελέσματα της μεταρρύθμισης της πολιτικής προσωπικού θα είναι ορατά μόνον όταν ο τροποποιημένος ΚΥΚ θα επιτρέπει την παροχή στους υπαλλήλους ισχυρότερων αξιοκρατικών κινήτρων στα πλαίσια ενός πλέον ευθύγραμμου συστήματος σταδιοδρομίας, όπως και την πρόσληψη συμβασιούχων στις εκτελεστικές υπηρεσίες της Επιτροπής.

Συνοπτικά

Η Επιτροπή θεωρεί ότι, κατά τη διάρκεια του 2003 και για τα προσεχή έτη, η επιτυχής εφαρμογή των μεταρρυθμίσεων της πολιτικής προσωπικού, που έχουν ήδη συμφωνηθεί, θα είναι υψίστης σημασίας. Οι περαιτέρω πρόοδοι στη μεταρρύθμιση της πολιτικής προσωπικού εξαρτώνται κατά πολύ από την ολοκλήρωση των διαπραγματεύσεων για τον ΚΥΚ στο Συμβούλιο, στα μέσα του 2003 - ολοκλήρωση που θα αποτελέσει σημαντικό ορόσημο για τη μεταρρύθμιση της πολιτικής προσωπικού, αλλά και σημαντικό σταθμό στην ευρύτερη μεταρρύθμιση της Επιτροπής. Μια από τις προτεραιότητες της Επιτροπής το 2003 είναι η επιτυχής ολοκλήρωση των διαπραγματεύσεων αυτών. Μέριμνα της Επιτροπής θα είναι να εξασφαλίζει μια έκβαση ικανοποιητική ώστε να κερδηθεί η υποστήριξη του προσωπικού σ' αυτή τη μεταρρύθμιση της πολιτικής προσωπικού.

Ως αποτέλεσμα της μεταρρύθμισης της πολιτικής προσωπικού, και μέχρι το Μάιο του 2004:

- Εφόσον θα έχει εξασφαλισθεί η αναγκαία υποστήριξη των άλλων Οργάνων, θα έχουν γίνει προσλήψεις υπαλλήλων από τα νέα κράτη μέλη, οι οποίοι θα ενταχθούν σε ένα νέο καθεστώς σταδιοδρομίας που περιλαμβάνει δύο ομάδες καθηκόντων και χαρακτηρίζεται από μια πιο ευθύγραμμη μισθολογική κλίμακα. Υπό το καθεστώς αυτό, θα μπορούν να παρέχονται ισχυρά κίνητρα σε υπαλλήλους με υψηλή απόδοση, μέσω του ετήσιου συστήματος αξιολόγησης.

- Η Επιτροπή θα έχει θέσει σε εφαρμογή μια πολιτική κινητικότητας και δια βίου μάθησης για τους υπαλλήλους, κατά τρόπο που να διαθέτει ένα δραστήριο, προσαρμοστικό και υψηλών προσόντων προσωπικό και όπου οι άριστες επιδόσεις να αποτελούν τον κανόνα σε όλη τη σταδιοδρομία του υπαλλήλου.

- Όλο το ανώτερο στελεχιακό δυναμικό θα υποβάλλεται σε ένα σύστημα αξιολόγησης και δομικής κινητικότητας κατά τρόπο που να εξασφαλίζεται ότι το ίδιο άτομο δεν θα κατέχει συγκεκριμένη θέση επί διάστημα μεγαλύτερο των πέντε ετών, εκτός εξαιρετικών περιπτώσεων. Όλα τα διοικητικά στελέχη θα διαθέτουν βελτιωμένες διοικητικές ικανότητες χάρη στην επιτακτικά παρεχόμενη διοικητική επιμόρφωσή τους και μέσα από την εφαρμογή σαφών διοικητικών κριτηρίων κατά την επιλογή τους.

2.4. Η αναδιοργάνωση της δημοσιονομικής διαχείρισης, του λογιστικού και των λοιπών ελέγχων (Δράσεις 63 - 98 της Λευκής Βίβλου)

Οι δράσεις αυτού του κεφαλαίου της Λευκής Βίβλου έχουν στη μεγάλη πλειοψηφία τους - 32 από τις 36 - ολοκληρωθεί και εκτελούνται. Έχει επιτευχθεί μια εκ θεμελίων αναδιοργάνωση της οικονομικής διαχείρισης και των ελεγκτικών διαρθρώσεων, η οποία συνεπάγεται σοβαρές οργανωτικές μεταβολές. Τα ουσιώδη οργανικά στοιχεία έχουν δημιουργηθεί και λειτουργούν, και συγκεκριμένα τα εσωτερικά στις ΓΔ κλιμάκια ελέγχου, η Υπηρεσία Εσωτερικού Ελέγχου, η Επιτροπή Παρακολούθησης της Προόδου των Ελέγχων και η Κεντρική Οικονομική Υπηρεσία. Παράλληλα, έχουν επαναδιατυπωθεί οι δημοσιονομικοί κανόνες με την έκδοση ενός νέου Δημοσιονομικού Κανονισμού και των εκτελεστικών κανόνων του, ο οποίος άρχισε να ισχύει τον Ιανουάριο του 2003. Εν τω μεταξύ, δεν μπόρεσαν να καταστρωθούν οι κατευθυντήριες γραμμές για την καλή διαχείριση των σχεδίων μέσα στα προβλεπόμενα από τη Λευκή Βίβλο χρονικά περιθώρια. Μια άλλη δράση που σημείωσε καθυστέρηση είναι η σύναψη συμφωνιών μεταξύ της OLAF και άλλων υπηρεσιών για την αποτελεσματική και έγκυρη ανταλλαγή πληροφοριών, εκτός από την περίπτωση μιας συμφωνίας που συνήφθη μεταξύ της OLAF και της Υπηρεσίας Εσωτερικού Ελέγχου (ΥΕΕ).

Συνολικά, η μεταρρύθμιση της δημοσιονομικής διαχείρισης, του λογιστικού και των λοιπών ελέγχων, έχει δρομολογηθεί σωστά. Ο αναθεωρημένος Δημοσιονομικός Κανονισμός σηματοδοτεί μια βασική επιτυχία για τον εκ βάθρων αναπροσανατολισμό των εργασιακών μεθόδων των υπηρεσιών της Επιτροπής εντάσσοντας το δημοσιονομικό έλεγχο στη διαδικασία λήψης των αποφάσεων, κατά τρόπο που οι υπάλληλοι να είναι σε θέση να αναλαμβάνουν ευθύνη για δραστηριότητες τις οποίες οι ίδιοι ελέγχουν. Αυτό συνεπάγεται μια θεμελιώδη αλλαγή στους ρόλους και στις ευθύνες των διαφόρων παραγόντων, αλλαγή που συνοδεύτηκε από μια σπουδαία προσπάθεια κατάρτισης του προσωπικού με οικονομικές και άλλες συναφείς αρμοδιότητες: πάνω από 3.500 μέλη του προσωπικού συμμετείχαν σε μαθήματα επιμόρφωσης για τις νέες ευθύνες τους. Όλες οι Γενικές Διευθύνσεις έχουν καταστρώσει νέα δημοσιονομικά κυκλώματα με τα οποία καθορίζονται ευκρινέστερα οι αρμοδιότητες, ενώ έχει συσταθεί και η Κεντρική Οικονομική Υπηρεσία. Η Επιτροπή έχει εγκρίνει ένα πλήρες σύνολο προτύπων εσωτερικού ελέγχου. Πέραν από τη συμμόρφωση με τα πρότυπα αυτά ζητήθηκε από τις επιμέρους Γενικές Διευθύνσεις να αναλάβουν την ευθύνη εφαρμογής μέτρων ελέγχου ανάλογα με τις ιδιαίτερες ανάγκες τους, προκειμένου να μπορούν να βεβαιώνουν, σε εύλογο βαθμό, ότι οι διατεθέντες για τις δραστηριότητες των υπηρεσιών της Επιτροπής πόροι έχουν αξιοποιηθεί για τους επιδιωκόμενους απ' αυτούς σκοπούς και σύμφωνα με τις αρχές της χρηστής δημοσιονομικής διαχείρισης.

Έχει επισημανθεί μία σειρά από πεδία στα οποία χρειάζεται να καταβληθούν πρόσθετες προσπάθειες και να υπάρξουν λεπτομερέστερες προσαρμογές, με σκοπό τη βελτίωση των συστημάτων διαχείρισης και ελέγχου. Η Επιτροπή χρειάστηκε να διευρύνει το οπτικό της πεδίο πέραν από τις ελεγκτικές δραστηριότητες που συνδέονται με κάθε μεμονωμένη οικονομική συναλλαγή, αλλά και ο ρόλος των εμπλεκομένων στις διαδικασίες λογιστικού και εσωτερικού ελέγχου έχει διευκρινισθεί, κάνοντας έτσι περισσότερο διακριτές μεταξύ τους τις εκατέρωθεν αρμοδιότητες της κεντρικής διοίκησης και των επιχειρησιακών διευθύνσεων. Παρουσιάζοντας την έκθεση του Ελεγκτικού Συνεδρίου για το 2001, ο Πρόεδρός του σημείωσε ότι το αυξημένο επίπεδο λογοδοσίας στη διοικητική διαχείριση της Επιτροπής συνεπάγεται μια "αυθεντική επανάσταση στη διοικητική νοοτροπία της Επιτροπής", και παράλληλα τόνισε την ανάγκη για περαιτέρω εξειδίκευση της μεθόδου σύνταξης των ετήσιων εκθέσεων δραστηριότητας και άλλων δηλώσεων, ώστε παραδείγματος χάρη να εξασφαλίζεται η συνοχή και να σημειώνονται ενδεχόμενες παρατηρήσεις και επιφυλάξεις.

Όπως και τα προηγούμενα έτη, το Ελεγκτικό Συνέδριο δήλωσε την αξιοπιστία των λογαριασμών της Επιτροπής. Συμπεριέλαβε επίσης ορισμένες επιφυλάξεις αναφορικά με τη φύση του λογιστικού συστήματος της Επιτροπής, τονίζοντας την ανάγκη να σημειωθεί πρόοδος προς ένα σύστημα πλήρως βασιζόμενο στη λογιστική δεδουλευμένων. Υπογράμμισε επίσης τις ανεπάρκειες που παρουσιάζει η εκ μέρους των κρατών μελών διαχείριση των Ευρωπαϊκών Ταμείων στο πλαίσιο της "επιμερισμένης διαχείρισης", και αυτές που σημειώνονται στο ρόλο των εθνικών αρχών στη διαχείριση της εξωτερικής βοήθειας. Στις 17 Δεκεμβρίου 2002 η Επιτροπή παρουσίασε ένα πλήρες σχέδιο λογιστικής μεταρρύθμισης, το οποίο μεταξύ άλλων ανταποκρίνεται στις ανησυχίες που διατυπώνει το Ελεγκτικό Συνέδριο στον τομέα της λογιστικής.

Όπως αναφέρεται στη Δράση 11 της Συγκεντρωτικής Έκθεσης των ετησίων εκθέσεων δραστηριοτήτων του 2001, η μετάβαση σε ένα νέο ελεγκτικό σύστημα απαιτεί στοχοθετημένα διαχειριστικά μέτρα για την αντιμετώπιση συγκεκριμένων κινδύνων. Επιπλέον, οι κίνδυνοι δεν θα μπορούν να αποκλεισθούν πλήρως από τις δραστηριότητες οικονομικής διαχείρισης της Επιτροπής, και η Επιτροπή δεν είναι σε θέση να ασκεί ολοκληρωτικό έλεγχο σε όλες τις δημοσιονομικές δραστηριότητές της, απλά και μόνο αν ληφθεί υπόψη ότι με την εφαρμογή των διατάξεων της συνθήκης τη διαχείριση ποσοστού άνω του 80% των κοινοτικών χρημάτων αναλαμβάνουν από κοινού η Επιτροπή και τα κράτη μέλη. Για την αποφυγή των κινδύνων αυτών θα απαιτηθεί η περαιτέρω ανάπτυξη της λογοδοσίας των διαφόρων εμπλεκομένων παραγόντων.

Συνοπτικά

Με την έναρξη ισχύος του αναθεωρημένου Δημοσιονομικού Κανονισμού τον Ιανουάριο του 2003, επιτεύχθηκε το εναπομένον μείζον ορόσημο της μεταρρύθμισης στον οικονομικό και δημοσιονομικό τομέα. Η περαιτέρω εφαρμογή της μεταρρύθμισης θα συνίσταται στην λεπτομερέστερη ρύθμιση και στη βελτίωση της πρακτικής λειτουργικότητας των συστημάτων που έχουν ήδη εγκαθιδρυθεί, όπως και στην εξασφάλιση επαγγελματικής κατάρτισης υψηλού επιπέδου για τους εμπλεκόμενους σε θέματα διαχείρισης χρήματος.

- Το κύριο σχέδιο το οποίο η Επιτροπή θα πρέπει να έχει θέσει σε εφαρμογή μέχρι το 2005 στο χρηματοοικονομικό πεδίο αφορά τον εκσυγχρονισμό του λογιστικού συστήματος. Στις 17 Δεκεμβρίου 2002 η Επιτροπή κατέστρωσε το διάγραμμα των κυριοτέρων προς εκπλήρωση καθηκόντων και κάλεσε σε συντονισμό και κινητοποίηση όλων των διαθέσιμων στην κλίμακα του Οργάνου πόρων.

- Όπως δηλώνεται σαφώς στον απολογισμό ετοιμότητας που ενέκρινε η Επιτροπή στις 17 Δεκεμβρίου 2002, ενώ ο εσωτερικός έλεγχος έχει βελτιωθεί και έχει γίνει πλήρως διαφανής, θα χρειασθεί να καταβληθούν, καθόλη τη διάρκεια του 2003, περαιτέρω και συνεχείς προσπάθειες, ιδιαίτερα σε θέματα κατάρτισης.

- Στο τέλος του 2003, θα έχει διενεργηθεί ένας πλήρης κύκλος εμπεριστατωμένων εσωτερικών ελέγχων με σκοπό να λάβει η Επιτροπή τις λογικού βαθμού διαβεβαιώσεις που χρειάζεται όσον αφορά τα συστήματα εσωτερικού ελέγχου της.

Η περαιτέρω λεπτομερής ρύθμιση του συστήματος θα λάβει χώρα μέσω της διαδικασίας των ετησίων εκθέσεων δραστηριότητων, διαδικασίας που χρησιμεύει για την επισήμανση και διόρθωση των όποιων ανεπαρκών στη διαχείριση οικονομικών και άλλων πόρων εντός των Γενικών Διευθύνσεων.

3. ΣΕ ΠΟΙΟ ΒΑΘΜΟ Η ΜΕΤΑΡΡΥΘΜΙΣΗ ΕΧΕΙ ΕΠΙΤΥΧΕΙ ΤΟΥΣ ΓΕΝΙΚΟΥΣ ΤΗΣ ΣΤΟΧΟΥΣ;

3.1. Προετοιμασία της διεύρυνσης

Η Επιτροπή θα είναι σε λίγο έτοιμη για τη διεύρυνση. Εντούτοις, η διεύρυνση επιβάλλει ένα πολύ σφικτό χρονοδιάγραμμα για ορισμένα σημαντικά στοιχεία της μεταρρύθμισης της Επιτροπής. Το προσωπικό της Επιτροπής καλείται να αναλάβει νέες ευθύνες σε ένα ταχέως μεταβαλλόμενο περιβάλλον. Πολλές από τις δράσεις μεταρρύθμισης θα τεθούν σε εφαρμογή το 2003, το οποίο θα είναι κρίσιμο έτος από αυτή την άποψη και δοκιμαστική περίοδος για τις νέες διαρθρώσεις της Επιτροπής: είναι πράγματι το έτος κατά το οποίο θα τεθεί σε ισχύ ο νέος Δημοσιονομικός Κανονισμός, θα εδραιωθεί πλήρως ο κύκλος της διοικητικής διαχείρισης με βάση τις δραστηριότητες και θα εφαρμοσθεί για πρώτη φορά το νέο σύστημα αξιολόγησης και προαγωγών. Η επιτυχής εφαρμογή αυτών των αλλαγών θα επιτρέψει να δοθούν σαφέστερες κατευθυντήριες γραμμές στο προσωπικό των νέων κρατών μελών κατά την ανάληψη των καθηκόντων τους, όσον αφορά τις αρμοδιότητές τους στο εσωτερικό του Οργάνου. Η διοίκηση θα προσλάβει 3.900 μέλη προσωπικού προερχόμενα από τα δέκα νέα κράτη μέλη, μετά από εντατικές προσπάθειες που έχουν καταβληθεί από την πρόσφατα συσταθείσα Ευρωπαϊκή Υπηρεσία Επιλογής Προσωπικού ρόλος της οποίας είναι να διαχειρίζεται τις διαδικασίες επιλογής προσωπικού σε μία άνευ προηγουμένου κλίμακα.

Είναι επίσης σημαντικό ότι ο νέος Κανονισμός Υπηρεσιακής Κατάστασης θα μπορέσει να τεθεί σε ισχύ το 2004, κατά τη στιγμή των προσχωρήσεων, κατά τρόπο ώστε το προσωπικό της Επιτροπής να μπορεί να προσλαμβάνεται στο πλαίσιο του νέου συστήματος σταδιοδρομίας έτσι ώστε να εξασφαλισθεί η αρμονική και συμφέρουσα από άποψη κόστους μετάβαση. Προς το σκοπό αυτό, η Επιτροπή εξαρτάται από τα άλλα Όργανα για να τηρηθεί η προθεσμία του Ιουνίου 2003 που έχει ορισθεί για την έγκριση του αναθεωρημένου ΚΥΚ.

Η Επιτροπή θα πρέπει να είναι σε θέση να σταθεροποιήσει τη διοίκησή της μέχρι το Μάιο του 2004 και να είναι κατ' αυτόν τον τρόπο έτοιμη για τη διεύρυνση. Θα χρειαστεί να κάνει όλες τις απαραίτητες διοικητικές προετοιμασίες για να προσλάβει, να καταρτίσει και να ενσωματώσει αποτελεσματικά και γρήγορα το νέο προσωπικό από τις νέες προς ένταξη χώρες.

3.2. Συμβολή σε καλύτερη ευρωπαϊκή διακυβέρνηση

Η ευρωπαϊκή διακυβέρνηση αφορά τις αρχές και τα μέσα λήψης αποφάσεων στο πλαίσιο των πολλαπλών φάσεων της διαδικασίας λήψης αποφάσεων στην Ευρωπαϊκή Ένωση. Η μεταρρύθμιση της διακυβέρνησης έχει κατά συνέπεια άμεση σχέση με τη διοικητική μεταρρύθμιση των Οργάνων. Η Επιτροπή δεν επικεντρώνεται αποκλειστικά στη βελτίωση του δικού της ρόλου να προτείνει και να εκτελέσει ορισμένες πολιτικές. εργάζεται ταυτόχρονα για τον εκσυγχρονισμό της λειτουργίας της ως δημόσιας διοίκησης. Στο πλαίσιο αυτό, η μεταρρύθμιση της Επιτροπής συνέβαλε και συνεχίζει να συμβάλλει στη θεμελίωση των αρχών του ανοίγματος, της συμμετοχής, της λογοδότησης, της αποτελεσματικότητας και της συνοχής που αποτελούν προϋποθέσεις της καλής διακυβέρνησης.

Το σχέδιο δράσης "για τη βελτίωση της κανονιστικής ρύθμισης" που θεσπίστηκε από την Επιτροπή τον Ιούνιο 2002, αποτελεί σημαντικό τέτοιο παράδειγμα. Αυτό το σχέδιο δράσης προβλέπει ένα σύνολο μέτρων για την απλούστευση και τη βελτίωση του κανονιστικού πλαισίου σε όλη την έκταση του νομοθετικού κύκλου ο οποίος αρχίζει από τη χάραξη πολιτικών και φθάνει μέχρι τη λήψη αποφάσεων σχετικά με την εφαρμογή τους. Πάντα σε συμφωνία με τους στόχους της μεταρρύθμισης, η Επιτροπή θέσπισε το Δεκέμβριο 2002 μέτρα που αποτελούν συνέχεια της Λευκής Βίβλου για τη διακυβέρνηση, του Ιουλίου 2001. Πρόκειται για αρχές και ελάχιστες προδιαγραφές της Επιτροπής για τη διαβούλευση με το κοινό, κατευθυντήριες γραμμές για την αναζήτηση και αξιοποίηση συμβούλων εμπειρογνωμόνων και δέσμευση για τη διεξαγωγή μελετών επιπτώσεων όλων των μεγάλων νομοθετικών και πολιτικών πρωτοβουλιών που έχουν οικονομικές, κοινωνικές ή περιβαλλοντικές επιπτώσεις. Αυτές οι νέες πρωτοβουλίες εντάσσονται απόλυτα στον κύκλο του Στρατηγικού Σχεδιασμού και Προγραμματισμού (SPP). η σταδιακή εφαρμογή τους ξεκίνησε με το Πρόγραμμα νομοθετικού έργου και Εργασίας της Επιτροπής για το 2003. Επιπλέον, η έκθεση παρακολούθησης του Δεκεμβρίου 2002 περιελάμβανε ανακοινώσεις για την καλύτερη εφαρμογή και τη καλύτερη τήρηση του κοινοτικού δικαίου και για ένα πλαίσιο για τη σύσταση και τη λειτουργία ρυθμιστικών οργανισμών σε μία προσπάθεια επικέντρωσης στον τρόπο με τον οποίο οι κανόνες εφαρμόζονται και εκτελούνται σε όλη την Ευρωπαϊκή Ένωση.

Μέσω της συστηματικής διαβούλευσης με τα ενδιαφερόμενα μέρη, της αξιολόγησης των επιπτώσεων όλων των μεγάλων νομοθετικών και πολιτικών πρωτοβουλιών της, κατευθυντηρίων γραμμών για την αναζήτηση και χρησιμοποίηση των γνώσεων εμπειρογνωμόνων και των βελτιώσεων της ιστοθέσης Europa, η Επιτροπή θα έχει κάνει πρακτικά βήματα προς τη βελτίωση της ευρωπαϊκής διακυβέρνησης.

3.3. Ενίσχυση της Επιτροπής μέσω βελτιωμένου σχεδιασμού και υγιούς δημοσιονομικής διαχείρισης

Η επιτυχία της μεταρρύθμισης στις προσπάθειές της να ενισχύσει το ρόλο της Επιτροπής θα κριθεί σε μεγάλο βαθμό από την εμπιστοσύνη προς τα έξω που μπορεί να εμπνεύσει το Όργανο. Αυτή η εμπιστοσύνη εξαρτάται σε μεγάλο βαθμό από την ικανότητα του πολίτη να διαμορφώσει συγκεκριμένη ιδέα για τη δράση και τον τρόπο δράσης της Επιτροπής. Η μεταρρύθμιση στον τομέα του σχεδιασμού και του προγραμματισμού καθώς και η υγιής δημοσιονομική διαχείριση αποτελούν κατά συνέπεια βασικούς παράγοντες που μπορούν να ενισχύσουν την εμπιστοσύνη του κοινού στο Όργανο.

Η προστιθέμενη αξία των βελτιώσεων στον τομέα του σχεδιασμού και της διαχείρισης των πόρων θα προσκομίσει και άλλα απτά κέρδη αποτελεσματικότητας κατά τη θητεία της παρούσας Επιτροπής, σε συμφωνία με το σημαντικό στόχο της μεταρρύθμισης που συνίσταται στον καλύτερο ποσοτικό υπολογισμό των πόρων που χρειάζονται στις διάφορες υπηρεσίες. Η μεταρρύθμιση του σχεδιασμού και του προγραμματισμού έχει ήδη δώσει τη δυνατότητα εναργέστερης δημόσιας παρουσίασης των δραστηριοτήτων της Επιτροπής και βελτίωσης του διοργανικού διαλόγου για τις πολιτικές προτεραιότητες, τις σχεδιαζόμενες νομοθετικές πρωτοβουλίες και τα επιτεύγματα. Αυτά τα συνολικά οφέλη της μεταρρύθμισης είναι σίγουρο θα μακροπρόθεσμα θα αυξηθούν.

Οι ταχείες και βαθειές αλλαγές στον τρόπο με τον οποίο η Επιτροπή διαχειρίζεται τους δημοσιονομικούς της πόρους είναι απαραίτητες για να αποκατασταθεί η εμπιστοσύνη της κοινής γνώμης στα Ευρωπαϊκά Όργανα. Η δημοσιονομική ευθύνη έχει ανατεθεί στο επίπεδο στο οποίο λαμβάνονται οι αποφάσεις που έχουν δημοσιονομική επίπτωση, καθιστώντας κατ' αυτόν τον τρόπο το Όργανο πιο υπεύθυνο. Επιπλέον, οι Ετήσιες Εκθέσεις Δραστηριοτήτων έχουν αποδειχθεί ότι αποτελούν ισχυρό μέσο τόνωσης της υπευθυνότητας για χρηστή δημοσιονομική διαχείριση στο εσωτερικό των υπηρεσιών και οικοδόμησης μιας νοοτροπίας διαφάνειας με βάση την αυτοανάλυση και τη βελτίωση. Με την εφαρμογή της μεταρρύθμισης του λογιστικού συστήματος, η Επιτροπή θα έχει δώσει πλήρη απάντηση στις κριτικές του Ελεγκτικού Συνεδρίου. Η δημιουργική μεταρρύθμιση έχει επίσης συμβάλει στην έναρξη της συζήτησης για συστημικά προβλήματα, όπως η επιμερισμένη διαχείριση των κοινοτικών πόρων.

Με τη θέσπιση μιας σαφούς και διαφανούς διαδικασίας σχεδιασμού και προγραμματισμού, και της εφαρμογής της μεγαλύτερης εις βάθος δημοσιονομικής μεταρρύθμισης στην ιστορία του Οργάνου, η παρούσα Επιτροπή θα βελτιώσει την προσφορά των υπηρεσιών της και θα μειώσει το επίπεδο κινδύνου που ενέχουν οι δραστηριότητες της. Αυτές οι δράσεις θα συντελέσουν ώστε η Επιτροπή να μπορέσει να συνεχίσει να διαδραματίζει το ρόλο της με την μέγιστη δυνατή αποτελεσματικότητα.

3.4. Δημιουργία μιας νοοτροπίας αλλαγής και συνεχούς βελτίωσης

Η εμπειρία της Επιτροπής απέδειξε ότι η ανταλλαγή των βέλτιστων πρακτικών έχει ήδη αρχίσει να αποφέρει καρπούς και ότι η εφαρμογή της μεταρρύθμισης υπερβαίνει τα οριζόμενα από τη Λευκή Βίβλο. Η κατανόηση των στόχων της μεταρρύθμισης βελτιώθηκε και πολλές πρωτοβουλίες εκσυγχρονισμού του Οργάνου προήλθαν από τη βάση: αυτή είναι για παράδειγμα η περίπτωση των "Κύκλων (ομίλων) ποιότητας", της θυρίδας υποδείξεων της νέας ιστοθέσης για την απλούστευση και των διαφόρων δικτύων υπαλλήλων που δημιουργήθηκαν. Οι προϊστάμενοι μονάδων, των οποίων ο ρόλος είναι ουσιώδης για την εφαρμογή της μεταρρύθμισης, εξέφρασαν κριτική υποστήριξη υπέρ της μεταρρύθμισης παρά το φόρτο εργασίας που αυτή τους επιβάλλει. Εντούτοις, η συνεχής πολιτική υποστήριξη και οι εντατικές προσπάθειες επικοινωνίας θα είναι ζωτικής σημασίας για την πρακτική επιτυχία της επερχόμενης δύσκολης φάσης ταχείας αλλαγής. Η εμπειρία απέδειξε μέχρι σήμερα ότι οι επιχειρησιακές υπηρεσίες χρειάστηκε να επενδύσουν σημαντικά έτσι ώστε να γίνει ορθά και έγκαιρα η εφαρμογή της μεταρρύθμισης. Για ορισμένες, αυτό έχει ως αντίτιμο σοβαρές πιέσεις στους πόρους που διατίθενται για τις λειτουργικές τους δραστηριότητες.

Αυτή η φάση θα συμπεριλάβει το δύσκολο τελικό στάδιο διαπραγματεύσεων για τον Κανονισμό Υπηρεσιακής Κατάστασης, στον οποίο αναμένονται δύσκολες συζητήσεις μεταξύ των Οργάνων και στο οποίο υπάρχει υψηλός κίνδυνος συγκρούσεων. Είναι επίσης η στιγμή της εφαρμογής του νέου συστήματος αξιολόγησης, το οποίο πρακτικά θα αποτελέσει τη λυδία λίθο της μεταρρύθμισης και θα επιτρέψει να αξιολογηθούν τα αποτελέσματα των προσπαθειών της Επιτροπής να επέλθει η αλλαγή νοοτροπίας. Όσον αφορά τους πόρους που διατίθενται για την εφαρμογή της μεταρρύθμισης, η Επιτροπή επιβεβαίωσε στη συζήτηση προσανατολισμού για το 2004 ότι ένα μέρος των θέσεων που θα αποδεσμευτούν στο πλαίσιο του προγράμματος πρόωρης συνταξιοδότησης θα χρησιμοποιηθεί για να καλυφθούν ανάγκες που επιβάλλονται από τη μεταρρύθμιση, οι οποίες δεν καλύπτονται από προηγούμενα κονδύλια. Η επιτυχία κατά τη διάρκεια αυτής της περιόδου είναι ζωτικής σημασίας για να εξασφαλισθεί η υποστήριξη των υπηρεσιών και του προσωπικού της Επιτροπής ώστε να ριζώσει μια πραγματική νοοτροπία αλλαγής.

Μέχρι τώρα, τα αποτελέσματα της μεταρρύθμισης μπορούσαν να περιγραφούν σύμφωνα με την εφαρμογή των δράσεων της Λευκής Βίβλου, χωρίς να υπάρξει θέμα σαφούς ποσοτικής αξιολόγησης της αποτελεσματικότητας όσον αφορά την επίτευξη των μακροπρόθεσμων στόχων της μεταρρύθμισης. Παρά ταύτα, κατά τη διάρκεια της διαδικασίας μεταρρύθμισης ελήφθησαν ορισμένα βασικά μέτρα. Με βάση αυτά τα μέτρα θα πρέπει να μπορεί να υπάρξει μία σαφής ποσοτική εικόνα της εξέλιξης της μεταρρύθμισης και των πραγματικών αποτελεσμάτων της εντός της Επιτροπής. Κατά συνέπεια, για να καταδειχθούν τα επιτεύγματα της μεταρρύθμισης και να διαπιστωθούν σε πρόωρο στάδιο οι ανεπάρκειες, πρέπει να χρησιμοποιηθούν από αυτό το σημείο δείκτες επιδόσεων. Ο στόχος είναι να αναπτυχθεί μέχρι τον Ιούνιο 2003 ένα πλήρες σύνολο δεικτών. Όπως προβλέπεται στο παράρτημα 3, θα πρόκειται για τους υφιστάμενους δείκτες που περιλαμβάνονται στον πίνακα 1, οι οποίοι θα πρέπει να συμπληρωθούν με περαιτέρω δείκτες λαμβανόμενους από τον ενδεικτικό κατάλογο του πίνακα 2. Το εγχείρημα θα απαιτήσει να γίνουν έρευνες στο προσωπικό και να αναλυθούν τα διαθέσιμα στατιστικά στοιχεία και δεδομένα, που θα παράγουν σαφή αποτελέσματα για το 2003 και το 2004.

Περαιτέρω πρέπει να τονισθεί ότι η Επιτροπή έχει αναλάβει τη δέσμευση να αξιολογήσει όλους τους τομείς των πολιτικών της. Αυτή η δέσμευση είναι φυσικό ότι ισχύει εξίσου για τη μεταρρύθμιση. Κατά συνέπεια, η Επιτροπή θα προσδιορίσει βραχυπρόθεσμα ένα πλαίσιο και μια μεθοδολογία αξιολόγησης, συμπεριλαμβανόμενης της ανάδρασης των χρηστών, και θα προσδιορίσει τις ειδικές δράσεις μεταρρύθμισης που θα πρέπει να υποβληθούν σε πιο εμπεριστατωμένη αξιολόγηση η οποία θα παράγει περισσότερα ποιοτικά αποτελέσματα για τις επιπτώσεις της μεταρρύθμισης. Ο κατάλογος αυτών των δράσεων θα πρέπει να καθορισθεί μέχρι τον Ιούνιο του 2003.

Μέχρι το 2004, η Επιτροπή θα έχει ανταποκριθεί στις ανάγκες του προσωπικού πλαισίωσης αναπτύσσοντας τα βασικά εργαλεία πληροφορικής που είναι απαραίτητα για μία συνεκτική πολιτική διαχείρισης των ανθρώπινων πόρων και για τη διαλειτουργικότητα των διαφόρων συστημάτων διαχείρισης. Θα έχει επίσης αποδείξει την πάγια δέσμευσή της να προβεί σε μεταρρύθμιση διαθέτοντας θέσεις απασχόλησης που θα αποδεσμευτούν στο πλαίσιο του προγράμματος πρόωρης συνταξιοδότησης.

Επιπλέον, ξεκινώντας μία νέα φάση μέτρησης των επιδόσεων, άμεσα συνδεόμενη με τους στόχους της Λευκής Βίβλου για τη μεταρρύθμιση, αρχής γενομένης με το συνημμένο πίνακα δεικτών απόδοσης, η παρούσα Επιτροπή προτίθεται να χορηγήσει συγκεκριμένα δεδομένα για τις προόδους της μεταρρύθμισης κατά το 2003 και 2004. Η παρούσα Επιτροπή υπερβαίνοντας το στόχο αυτό θα αρχίσει να αξιολογεί συστηματικά το κατά πόσον έχουν επιτευχθεί τα αναμενόμενα αποτελέσματα της μεταρρύθμισης, σε μία προσπάθεια να θεμελιωθεί η διαδικασία της συνεχούς τελειοποίησης που περιγράφεται στη Λευκή Βίβλο και να συνεχιστεί η δυναμική αυτή και στην επόμενη Επιτροπή.

4. ΡΟΛΟΣ ΤΩΝ ΛΟΙΠΩΝ ΟΡΓΑΝΩΝ

Η Επιτροπή δεν μπορεί να θέσει σε εφαρμογή όλες τις μεταρρυθμίσεις που προτείνονται στη Λευκή Βίβλο χωρίς την υποστήριξη των άλλων Οργάνων. Εκτός από τα ζητήματα του προϋπολογισμού, η υποστήριξη του Ευρωπαϊκού Κοινοβουλίου και του Συμβουλίου είναι ουσιαστικής σημασίας σε δύο κύρια επίπεδα: πολιτικό και νομοθετικό.

Πρώτον, και τα δύο Όργανα έχουν δώσει σαφή εντολή στην Επιτροπή για τη διαδικασία μεταρρύθμισης και της έχουν παράσχει στο πλαίσιο αυτό ευρεία πολιτική υποστήριξη. Όμως κατά τη διάρκεια των τελευταίων μηνών, έχουν ασκηθεί ορισμένες κριτικές εκ μέρους του Ευρωπαϊκού Κοινοβουλίου. Τα σχόλια και οι ερωτήσεις που διατυπώθηκαν από το Κοινοβούλιο επικεντρώνονται ουσιαστικά σε υποθέσεις πειθαρχικών διαδικασιών, στο λογιστικό σύστημα της Επιτροπής και σε μεμονωμένες περιπτώσεις εικαζόμενης απάτης. Αυτό έχει αποσπάσει την προσοχή από τη συνολική εικόνα της μεταρρύθμισης. Αυτή η κατάσταση επιδεινώθηκε από την εντύπωση ότι η Επιτροπή παραμελεί να ανακοινώσει στον έξω κόσμο πληροφορίες για την πρόοδο της μεταρρύθμισης. Η Επιτροπή πρέπει ως εκ τούτου να εντείνει τις προσπάθειές της ειδικότερα ανακοινώνοντας τα επιτεύγματα, για να εξασφαλίσει ότι η μεταρρύθμιση θα συνεχίσει να έχει την πολιτική υποστήριξη που χρειάζεται για την επιτυχία της. Η ξεκίνημα της αξιολόγησης των επιδόσεων, όπως προβλέπεται από τη μεταρρύθμιση, και το οποίο αναφέρεται στο προηγούμενο κεφάλαιο, ανταποκρίνεται σε αυτή την ανάγκη.

Δεύτερον, η νομοθετική υποστήριξη ήταν πραγματική στο πλαίσιο της αναμόρφωσης του δημοσιονομικού κανονισμού, αλλά θα τεθεί σε δοκιμασία κατά τη διεξαγωγή των διαπραγματεύσεων, στα άλλα Όργανα, για τις προτάσεις τροποποίησης του Κανονισμού Υπηρεσιακής Κατάστασης. Εδώ, η νομοθετική υποστήριξη των άλλων οργάνων θα είναι ζωτικής σημασίας για την ικανότητα της Επιτροπής να εφαρμόσει τη μεταρρύθμιση. Η Επιτροπή είναι βέβαιη ότι θα δοθεί το απαραίτητο επίπεδο προτεραιότητας στις διαπραγματεύσεις που έχουν τώρα δρομολογηθεί στο Συμβούλιο.

Επιπλέον, ο διάλογος με τα άλλα Όργανα για τον πολιτικό σχεδιασμό και προγραμματισμό έχει λάβει τώρα μια πιο σημαντική διάσταση από την προβλεπόμενη, για δύο λόγους:

- Μετά τις συζητήσεις με το Κοινοβούλιο για τον τρόπο διοργάνωσης του πολιτικού διαλόγου με σκοπό την προετοιμασία του προγράμματος εργασίας, συμφωνήθηκε διαδικασία για την εφαρμογή ενός πλαισίου που θα δώσει τη δυνατότητα να υπάρξει ανταλλαγή απόψεων μεταξύ των Επιτρόπων και των επιτροπών του Κοινοβουλίου και να χρησιμοποιηθούν τα αποτελέσματα αυτών των ανταλλαγών για προετοιμασθεί το πρόγραμμα εργασίας (ετήσια στρατηγική χάραξης πολιτικής (APS) + απόφαση).

- Μετά το Ευρωπαϊκό Συμβούλιο της Σεβίλλης, το Συμβούλιο διοργάνωσε τη δική του διαδικασία πολιτικού σχεδιασμού. Παρά το γεγονός ότι οι διαδικασίες διαφέρουν από τον στρατηγικό σχεδιασμό και προγραμματισμό της Επιτροπής, η έννοια είναι η ίδια και η συμβολή της Επιτροπής διαδραματίζει σημαντικό ρόλο. Επιπλέον, αυτό πηγαίνει προς την κατεύθυνση ενός ευρωπαϊκού πολιτικού σχεδιασμού τον οποίο υποστηρίζει η Επιτροπή.

Ένας άλλος τομέας στον οποίο εμπλέκονται άμεσα τα άλλα Όργανα είναι η εντατικοποίηση της διοικητικής συνεργασίας. Οι Γενικές Γραμματείες των Οργάνων έχουν εντείνει τη διοργανική διοικητική συνεργασία έτσι ώστε να διερευνηθούν οι δυνατότητες να υπάρξουν οφέλη από άποψη αποτελεσματικότητας, κυρίως στους τομείς της πολιτικής προσωπικού, της κτιριακής πολιτικής, των γλωσσικών υπηρεσιών και των διοικητικών προετοιμασιών για τη διεύρυνση. Αυτή η προσέγγιση άρχισε να αποδίδει τα αποτελέσματά της για παράδειγμα, μέσω της δημιουργίας της διοργανικής Ευρωπαϊκής Υπηρεσίας Επιλογής Προσωπικού. Μια συντονισμένη προσέγγιση θα οδηγήσει σε μεγαλύτερη αποτελεσματικότητα στο συγκεκριμένο τομέα και θα επιτρέψει στα Όργανα να αντιμετωπίσουν τις ανάγκες πρόσληψης που συνεπάγεται η διεύρυνση. Έχουν σημειωθεί επίσης σημαντικές πρόοδοι όσον αφορά τον προβληματισμό για τη δημιουργία ενός ευρωπαϊκού κέντρου κατάρτισης για το προσωπικό των Ευρωπαϊκών Οργάνων. Μία σχολή αυτού του είδους θα μπορούσε να βοηθήσει το προσωπικό, και ειδικότερα τα στελέχη να αναπτύξουν τις ικανότητές τους και να κατανοήσουν καλύτερα τις προκλήσεις των διαφόρων οργάνων.

5. ΣΥΜΠΕΡΑΣΜΑΤΑ

Σε λιγότερο από τρία έτη, η Επιτροπή έθεσε σε εφαρμογή 87 από τις 98 δράσεις που προβλέπονται από τη Λευκή Βίβλο του Μαρτίου 2000, προσπάθεια που αναγνωρίστηκε από το Ελεγκτικό Συνέδριο. Κατά την παρουσίαση της ετήσιας έκθεσης 2001 του Ελεγκτικού Συνεδρίου, ο πρόεδρός του δήλωσε ότι η συνολική αξιολόγηση της μεταρρύθμισης είναι θετική. Εναπομένει ακόμη να γίνουν πολλά... [αλλά] η Επιτροπή εκπληρώνει την υποχρέωσή της να καταβάλλει κάθε δυνατή προσπάθεια για τη βελτίωση των διοικητικών της πρακτικών και των πρακτικών ελέγχου. Έτσι, η πρώτη φάση της μεταρρύθμισης ολοκληρώθηκε μέσω διαρθρωτικών και διαδικαστικών αλλαγών και νομοθεσίας, η οποία είτε έχει ήδη θεσπιστεί είτε, στην περίπτωση του ΚΥΚ, ευρίσκεται υπό συζήτηση με τα άλλα όργανα. Η δεύτερη φάση, αυτή της υλοποίησης στην πράξη, ευρίσκεται καθ' οδόν. Τα επιτεύγματα που περιγράφονται στην παρούσα ανακοίνωση ήταν εφικτά χάρη στη συνεχή δέσμευση και προσπάθεια των υπαλλήλων της Επιτροπής. Η Επιτροπή πρέπει να διατηρήσει την ικανότητα να εξελίσσεται και να εκσυγχρονίζεται. Καθίσταται ολοένα πιο σημαντική η αξιολόγηση της προόδου σε σχέση με τους μακροπρόθεσμους στόχους της μεταρρύθμισης, όπως αυτοί ορίζονται στη Λευκή Βίβλο, και αυτό θα πρέπει να ξεκινήσει το 2003 έτος που είναι κρίσιμο για την εφαρμογή της μεταρρύθμισης.

Παρά τα σημαντικά επιτεύγματα που έχουν ήδη πραγματοποιηθεί, πολλά από τα οφέλη της μεταρρύθμισης δεν έχουν γίνει ακόμη αισθητά. Αυτό δεν προκαλεί έκπληξη επειδή, όπως τόνισε το Ελεγκτικό Συνέδριο στην έκθεσή του για το οικονομικό έτος 2001, η μεταρρύθμιση είναι φιλόδοξης και μεγάλης εμβέλειας εγχείρημα του οποίου η εφαρμογή στην πράξη απαιτεί χρόνο. Η εφαρμογή της μεταρρύθμισης έφερε στην επιφάνεια νέα στοιχεία τα οποία δεν είχαν προβλεφθεί στη Λευκή Βίβλο. Η Επιτροπή προσδιόρισε τους τομείς στους οποίους αντιμετωπίζει ιδιαίτερες δυσκολίες για τις οποίες χρειάζεται να καταβληθούν συμπληρωματικές προσπάθειες. Ορισμένοι αποδείχθηκαν ιδιαίτερα πολύπλοκοι και απορρόφησαν σημαντικούς πόρους ενώ άλλοι επέβαλαν τη λήψη πρωτοβουλιών πέραν των 98 δράσεων μεταρρύθμισης.

Επιπλέον, η αρχή του 2003 αποτελεί ορόσημο αποφασιστικής σημασίας για τη μεταρρύθμιση της Επιτροπής. Κατά τη διάρκεια του ερχόμενου έτους, θα τεθεί πλήρως σε εφαρμογή ο νέος δημοσιονομικός κανονισμός στο σύνολο της Επιτροπής, συνεπαγόμενος την πλήρη μετάβαση σε σύστημα αποκεντρωμένων ελέγχων, παράλληλα με την εφαρμογή ενός κεντρικού στοιχείου της νέας πολιτικής προσωπικού - το νέο σύστημα αξιολόγησης και προαγωγής. Παράλληλα, συνεχίζονται οι διαπραγματεύσεις επί ενός σημαντικού κεφαλαίου της μεταρρύθμισης της πολιτικής προσωπικού - την αναθεώρηση του Κανονισμού Υπηρεσιακής Κατάστασης - για την επιτυχία των οποίων η Επιτροπή συνεχίζει να εξαρτάται από την πάγια δέσμευση και τη διαρκή υποστήριξη των άλλων οργάνων.

Η μεταρρύθμιση έχει επίσης καταδείξει την ανάγκη να προχωρούν συντονισμένα οι πρωτοβουλίες όλων των υπηρεσιών. Το ζήτημα αντιμετωπίστηκε με την ανάπτυξη υφιστάμενων ή τη δημιουργία νέων διαρθρώσεων συντονισμού, όπως η ομάδα Γενικών Διευθυντών, η ομάδα των Διευθυντών πόρων και η διυπηρεσιακή ομάδα συντονισμού, και επιφορτίζοντας την ομάδα καθοδήγησης ABM με το συντονισμό των θεμάτων που έχουν σχέση με τη μεταρρύθμιση.

Τον υπόλοιπο χρόνο της θητείας της, η παρούσα Επιτροπή θα πολλαπλασιάσει τις προσπάθειές της για να εφαρμόσει τις συγκεκριμένες προτάσεις που περιλαμβάνονται στη Λευκή Βίβλο και για να εξασφαλίσει ότι η μεταρρύθμιση θα επιτύχει ευρύτερους στόχους όπως η προετοιμασία του Οργάνου για τη διεύρυνση της Ευρωπαϊκής Ένωσης σε 25 μέλη.

Αυτή η προσπάθεια θα ενισχύσει τη θέση της επόμενης Επιτροπής καταδεικνύοντας ότι πρόκειται για σύγχρονο, αποτελεσματικό και διαφανή δημόσιο οργανισμό, του οποίου το υπαλληλικό προσωπικό είναι άκρως προικισμένο και δραστήριο.

Η Επιτροπή καλεί τα άλλα όργανα να της παράσχουν την πλήρη υποστήριξή τους, κυρίως κατά τη διάρκεια της τελικής φάσης των διαπραγματεύσεων που αφορούν τον Κανονισμό Υπηρεσιακής Κατάστασης.

ΠΑΡΑΡΤΗΜΑΤΑ

Παράρτημα 1: Λεπτομερής έκθεση υλοποίησης

Παράρτημα 2: Κατάσταση προόδου καθεμιάς από τις 98 δράσεις μεταρρύθμισης

Παράρτημα 3: Ενδεικτικός κατάλογος δεικτών αποτελεσμάτων

Παράρτημα 4: Σχεδιάγραμμα αποτύπωσης των φάσεων της μεταρρύθμισης

ΠΑΡΑΡΤΗΜA 1

ΣΧΕΔΙΟ

ΕΚΘΕΣΗ ΕΠΙ ΤΗΣ ΕΦΑΡΜΟΓΗΣ ΤΟΥ ΠΡΟΓΡΑΜΜΑΤΟΣ ΔΡΑΣΗΣ ΤΗΣ ΛΕΥΚΗΣ ΒΙΒΛΟΥ ΓΙΑ ΤΗ ΜΕΤΑΡΡΥΘΜΙΣΗ ΤΗΣ ΕΠΙΤΡΟΠΗΣ

ΣΧΕΔΙΟ ΕΚΘΕΣΗ ΕΠΙ ΤΗΣ ΕΦΑΡΜΟΓΗΣ ΤΟΥ ΠΡΟΓΡΑΜΜΑΤΟΣ ΔΡΑΣΗΣ ΤΗΣ ΛΕΥΚΗΣ ΒΙΒΛΟΥ ΓΙΑ ΤΗ ΜΕΤΑΡΡΥΘΜΙΣΗ ΤΗΣ ΕΠΙΤΡΟΠΗΣ

I Εισαγωγη

Η Λευκή Βίβλος για τη μεταρρύθμιση της Επιτροπή διαλαμβάνει μια μεταρρυθμιστική στρατηγική η οποία βασίζεται στην εγκαθίδρυση μιας νοοτροπίας εξυπηρέτησης, σε βελτιώσεις στον τρόπο καθορισμού των πολιτικών προτεραιοτήτων και στον τρόπο κατανομής των πόρων, στον εκσυγχρονισμό της πολιτικής ανθρώπινων πόρων, και σε μια εκ βάθρων αναδιοργάνωση της χρηματοοικονομικής διαχείρισης.

Ένα κεντρικής σημασίας στοιχείο της Λευκής Βίβλου είναι το πρόγραμμα δράσης από 98 σημεία, στο οποίο απαριθμούνται οι συγκεκριμένες δράσεις που θα πρέπει να αναληφθούν μέχρι τα τέλη του 2002. Εκθέσεις προόδου της εφαρμογής του προγράμματος δράσης έχουν υποβληθεί, σε τακτά διαστήματα από τις αρχές του 2000, στο Ευρωπαϊκό Κοινοβούλιο και στο Συμβούλιο. Σκοπός της παρούσας έκθεσης είναι να παρουσιάσει τα πραγματικά στοιχεία που αφορούν όλες τις πτυχές του προγράμματος δράσης της Λευκής Βίβλου, αποτελώντας έτσι ενημέρωση της προηγούμενης εκθέσεως προόδου του Μαΐου 2002.

II Μια Νοοτροπία με βάση την Εξυπηρέτηση

II.1 Δράσεις 1 έως 6: Πρότυπα συμπεριφοράς στο δημόσιο βίο

Ευθυγραμμιζόμενη με τις ανειλημμένες δεσμεύσεις της, η Επιτροπή υπέβαλε στις 29 Νοεμβρίου 2000 πρόταση για τη σύσταση μιας διοργανικής επιτροπής δεοντολογικής συμπεριφοράς της δημόσιας υπηρεσίας. Όμως, οι σχετικές εργασίες δεν έφθασαν μέχρι του σημείου που η προταθείσα διοργανική συμφωνία να μπορεί να εγκριθεί, καθώς τα άλλα Όργανα δεν παρείχαν στο σχέδιο αυτό το απαιτούμενο επίπεδο στήριξης. Βάσει των ανωτέρω, δυστυχώς δεν υπάρχει προοπτική προόδου στον τομέα αυτόν.

Ο Κώδικας ορθής διοικητικής συμπεριφοράς για το προσωπικό της Επιτροπής στις σχέσεις του με το κοινό εγκρίθηκε στις 17 Οκτωβρίου 2000 και ισχύει από την 1η Νοεμβρίου 2000. Στόχος του κώδικα αυτού είναι να παρέχει οδηγίες στους υπαλλήλους της Επιτροπής όσον αφορά τις σχέσεις τους με το κοινό και να εξασφαλίσει την ενημέρωση των πολιτών όσον αφορά το είδος των υπηρεσιών το οποίο μπορούν να προσδοκούν όταν έρχονται σε επαφή με τις υπηρεσίες της Επιτροπής. Η εισαγωγή του κώδικα αυτού συνοδεύτηκε από μία ενημερωτική εκστρατεία και από δράσεις κατάρτισης και παρακολούθησης. Μια πρώτη έκθεση για την εφαρμογή του Κώδικα υποβλήθηκε υπό τη μορφή εγγράφου εργασίας των υπηρεσιών της Επιτροπής, στις 20 Νοεμβρίου 2002 (SEC(2002)1266).

Το δικαίωμα του κοινού για πρόσβαση στα έγγραφα των κοινοτικών οργάνων θεσπίστηκε με τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, που εγκρίθηκε στις 30 Μαΐου 2001. Η Επιτροπή ενέκρινε λεπτομερείς εκτελεστικούς κανόνες του κανονισμού αυτού στις 5 Δεκεμβρίου 2001 και συνεχίζει να ελέγχει, εσωτερικά, κατά πόσον οι υπηρεσίες της έχουν επίγνωση των δικαιωμάτων αυτών και εφαρμόζουν τις σχετικές βέλτιστες πρακτικές. Η Επιτροπή έχει προβεί σε ενημέρωση των ιστοθέσεων (κόμβων) "Europa" και "Intracomm" και έχει συντάξει οδηγούς για τους χρήστες.

Η Επιτροπή, το Ευρωπαϊκό Κοινοβούλιο και το Συμβούλιο έχουν επίσης από κοινού δημοσιεύσει έναν διοργανικό οδηγό για τους πολίτες, που είναι διαθέσιμος σε όλες τις επίσημες γλώσσες.

Η διοργανική επιτροπή που προβλέπεται από το άρθρο 15 του κανονισμού συγκροτήθηκε στις 13 Μαρτίου 2002. Η επιτροπή αυτή, ρόλος της οποίας είναι να εξασφαλίζει τη συνεκτική εφαρμογή του κανονισμού από τα τρία Όργανα και να αναπτύσσει βέλτιστες πρακτικές, πραγματοποίησε δύο συνεδριάσεις το 2002.

Επίσης η Επιτροπή προσέφερε πρόσβαση σε ένα ηλεκτρονικό μητρώο εγγράφων, στις 3 Ιουνίου 2002, όπως προβλέπεται από το άρθρο 11 του κανονισμού. Το μητρώο αυτό, το οποίο κανείς μπορεί να συμβουλευθεί μέσω του Διαδικτύου, περιλαμβάνει τα στοιχεία αναφοράς των εγγράφων, όπως τον τίτλο τους, την ημερομηνία και το όνομα του συντάκτη, και προσφέρει επίσης αυτούσιο το κείμενο αρκετών κατηγοριών εγγράφων.

Επιπλέον, η Επιτροπή εξέδωσε στις 17 Ιουλίου 2002 μια πρόταση για την τροποποίηση των ιδρυτικών πράξεων των κοινοτικών οργανισμών, προκειμένου να επεκτείνει την εφαρμογή του κανονισμού στις διάφορες Υπηρεσίες (Agencies), σύμφωνα με τη κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής σχετικά με τον ανωτέρω κανονισμό. Τέλος, η Επιτροπή ενέκρινε, στις 18 Αυγούστου 2002, πρόταση κανονισμού (ΕΟΚ Ευρατόμ) τροποποιώντας τον κανονισμό αριθ. 354/83 σχετικά με το άνοιγμα στο κοινό των ιστορικών αρχείων της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας (COM (2002) 462 τελικό), κατά τρόπο που να υπάρξει συμμόρφωση με τον κανονισμό (ΕΚ) αριθ. 1049/2001, σύμφωνα με το άρθρο 18 του κανονισμού αυτού.

Όσον αφορά τη βελτίωση του διαλόγου με την κοινωνία των πολιτών επαναδιατυπώθηκε το σχέδιο ελάχιστων προτύπων διεξαγωγής των διαδικασιών διαβούλευσης, κείμενο το οποίο ενσωματώθηκε στη Λευκή Βίβλο της Επιτροπής για την Ευρωπαϊκή Διακυβέρνηση. Η συνέχεια που είχε προβλεφθεί για το μέτρο αυτό ήταν να ενσωματωθεί μια Ανακοίνωση όσον αφορά τα ελάχιστα πρότυπα των διαβουλεύσεων, στο πρόγραμμα δράσης της Επιτροπής για βελτιωμένη θέσπιση κανονιστικών πράξεων, που εγκρίθηκε τον Ιούνιο. Αυτά τα ίδια ελάχιστα πρότυπα υποβλήθηκαν στο κοινό για διατύπωση γνώμης και βάσει των γνωμών αυτών θα διαμορφωθεί οριστικά το κείμενο των κατευθύνσεων που εγκρίθηκαν από την Επιτροπή στις 03.12.2002. Επιπλέον, η βάση δεδομένων "Διαβούλευση, η Ευρωπαϊκή Επιτροπή και η Κοινωνία των Πολιτών" (CONECCS), με την οποία υλοποιούνται οι δεσμεύσεις της Επιτροπής για καλύτερη ενημέρωση του κοινού σχετικά με τις διαδικασίες διαβούλευσης που η ίδια ακολουθεί, είναι διαθέσιμη σε απευθείας σύνδεση από τον Αύγουστο του 2001, ενώ ευρίσκονται σε εξέλιξη και άλλες συναφείς δράσεις.

Η συμφωνία πλαίσιο για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής συνήφθη στις 5 Ιουλίου 2000. Ο εσωτερικός Πρακτικός Οδηγός της Επιτροπής για αυτή τη συμφωνία-πλαίσιο ευρίσκεται υπό συνεχή επανεξέταση υπό το φως της πείρας που αποκτάται.

Τον Ιανουάριο του 2002, η Επιτροπή συμφώνησε με το Ευρωπαϊκό Κοινοβούλιο επί ενός χρονοδιαγράμματος του νομοθετικού έργου και του προγράμματος εργασίας της Επιτροπής (παράρτημα IV του Κανονισμού Διαδικασίας του Ευρωπαϊκού Κοινοβουλίου) στο οποίο προβλέπεται η διαδικασία και ο χρόνος υποβολής του εγγράφου "Ετήσια Στρατηγική Χάραξης Πολιτικής" όπως και το προβλεπόμενο νομοθετικό έργο και πρόγραμμα εργασίας της Επιτροπής.

II.2 Δράσεις 7 έως 9: ηλεκτρονική Επιτροπή (e-Commission)

Οι δράσεις 7 και 8α ενσωματώθηκαν σε μια ενιαία Ανακοίνωση για μια νέα στρατηγική για τη τεχνολογία πληροφορικής και επικοινωνιών (ICT), "e-Commission" (SEC(2001) 924). Ο ουσιώδης σκοπός της Ανακοίνωσης για την ηλεκτρονική Επιτροπή είναι να καταστρωθεί μια στρατηγική βάσει της οποίας η ICT θα μπορεί να συμβάλλει περισσότερο στην υλοποίηση των οργανωτικών και διαδικαστικών αλλαγών που απαιτούνται για την επίτευξη των στόχων της Λευκής Βίβλου. Η Ανακοίνωση αυτή παραθέτει ένα προκαταρκτικό πρόγραμμα εργασίας (blueprint) για την υλοποίηση της e-Επιτροπής, προσδιορίζοντας τις απαιτούμενες δράσεις. αυτό το πρόγραμμα εργασίας ευρίσκεται τώρα υπό ενημέρωση. Η επιτροπή καθοδήγησης ενέκρινε τα αποτελέσματα του απολογισμού που έγινε όσον αφορά την εφαρμογή των τεχνολογιών πληροφορικής και επικοινωνιών στις εσωτερικές διαδικασίες, το Μάιο του 2002. Τώρα, έχει συσταθεί μια διυπηρεσιακή ομάδα εργασίας με στόχο να επιτευχθεί βελτίωση στη διαλειτουργικότητα των εσωτερικών διοικητικών διαδικασιών της Επιτροπής και των συναφών συστημάτων διαχείρισης των πληροφοριών, ως προαπαιτούμενο μιας αποδοτικότερης και αποτελεσματικότερης διοίκησης. Επίσης διοργανώθηκε ένα Συμπόσιο με τίτλο "Για να λειτουργήσει η e-Επιτροπή" με σκοπό την ανταλλαγή πληροφοριών επί διαφόρων σχεδίων που καλύπτονται από το πρόγραμμα e-Επιτροπή. Ενισχύονται τώρα τα σημαντικότερα συστήματα εσωτερικής πληροφόρησης προκειμένου να στηριχθούν οι μεταρρυθμίσεις του εσωτερικού προγραμματισμού και της διαχείρισης πόρων.

Οι σχετικές τεχνικές υποδομές αναβαθμίζονται σταδιακά ώστε να εξασφαλισθεί μια σταθερή και ασφαλής πλατφόρμα για την e-Επιτροπή.

Όσον αφορά τη δράση 8β, στις 3 Απριλίου 2002 η Επιτροπή ενέκρινε μια Ανακοίνωση για τη διαδραστική χάραξη πολιτικής (Interactive Policy Making IPM - C(2001) 1014). Αυτή αποβλέπει στη βελτίωση της διακυβέρνησης με την χρησιμοποίηση του διαδικτύου για τη συλλογή και την ανάλυση των αντιδράσεων των αγορών, τροφοδοτώντας έτσι με χρήσιμα στοιχεία τη διαδικασία χάραξης πολιτικής της Ευρωπαϊκής Ένωσης. Η Επιτροπή θα αξιοποιήσει την πρωτοβουλία αυτή για να αξιολογήσει τις υφιστάμενες πολιτικές της ΕΕ αλλά και για ανοικτές ανταλλαγές γνωμών όσον αφορά νέες πρωτοβουλίες.

Τα εργαλεία IPM είναι τώρα προσιτά στο κοινό μέσω ενός νέου δικτυακού τόπου: "Your voice in Europe" (http://europa.eu.int/ yourvoice). Διαβαίνοντας αυτή τη δικτυακή πύλη, οι πολίτες, οι καταναλωτές και οι επιχειρήσεις μπορούν να καταγράφουν τις απόψεις τους επί της εφαρμογής της ισχύουσας νομοθεσίας, να προτείνουν νέες πρωτοβουλίες, να συζητούν το μέλλον της Ευρώπης ή να υποβάλλουν καταγγελίες.

Το Δίκτυο SOLVIT δημιουργήθηκε τον Ιούνιο του 2002 για να βοηθήσει του πολίτες και τις επιχειρήσεις στις περιπτώσεις που αντιμετωπίζουν κάποιο πρόβλημα το οποίο προκύπτει από ενδεχόμενη λανθασμένη εφαρμογή των κανόνων της εσωτερικής αγοράς από τις δημόσιες διοικήσεις σε κάποιο άλλο κράτος μέλος. Το δίκτυο αυτό βασίζεται στο υφιστάμενο δίκτυο κέντρων συντονισμού, ένα για κάθε κράτος μέλος, τα οποία ιδρύθηκαν το 1997 για να αντιμετωπίζουν τέτοιου είδους προβλήματα. Η Επιτροπή πρότεινε, στις 27 Οκτωβρίου 2001 (COM(2001) 702) τη λήψη ορισμένων περαιτέρω μέτρων για να σημειωθούν πρόοδοι πάνω στη βάση του δικτύου SOLVIT, μέτρα τα οποία τώρα υλοποιούνται. Δημιουργείται επίσης τώρα μια βάση δεδομένων ώστε να ασκείται μεταξύ των κρατών μελών πίεση και να ενθαρρύνονται να βελτιώνουν τη λειτουργία της εσωτερικής αγοράς.

Η δράση 8γ οδήγησε στη δημιουργία μιας νέας Δικτυακής πύλης της Επιτροπής. Η ιστοθέση αυτή αντανακλά καλύτερα τις προτεραιότητες και τις καθημερινές δραστηριότητες της Επιτροπής, ενισχύει την προβολή και την πρόσβαση στον Πρόεδρο και τα άλλα μέλη της Επιτροπής και έχει θεματική κατάστρωση. Η μεθοδολογία σύνταξης της ιστοθέσης EUROPA 2ης γενεάς εξελίσσεται συνεχώς, πράγμα που συνεπάγεται προοδευτική αναδιοργάνωση της σημερινής δομής της, με στόχο την απλούστευση της αναζήτησης πληροφοριών ανεξάρτητα από την οργανωτική δομή της Επιτροπής. Η πρώτη δέσμη κεντρικών ηλεκτρονικών υπηρεσιών γενικής φύσεως έχουν ήδη τεθεί στη διάθεση όλων των υπηρεσιών της Επιτροπής. Ένα πιλοτικό και διαδραστικό εργαλείο χάραξης πολιτικής δοκιμάστηκε καθόλη τη διάρκεια του 2002 και σύντομα θα είναι επίσης διαθέσιμο. Τέλος, προκηρύχθηκε πρόσκληση υποβολής προσφορών για ένα σύστημα διαχείρισης περιεχομένου παγκοσμίου ιστού, ικανό να εξυπηρετεί μεγάλους πολυγλωσσικούς δικτυακούς τόπους, προκειμένου να βελτιωθεί η αποτελεσματικότητα και η ποιότητα των παραγομένων από τις υπηρεσίες της Επιτροπής πληροφοριών που παρουσιάζονται στον EUROPA.

Το προσωρινό διάγραμμα ανάπτυξης του σχεδίου για τις ηλεκτρονικές δημόσιες συμβάσεις (Δράση 9) έχει καταστρωθεί και έχει συσταθεί η ομάδα εκτέλεσης του σχεδίου. Η εκτέλεση αυτή θα κατανεμηθεί σε αρκετά στάδια. Η χρηματοδότηση του πρώτου σταδίου (ηλεκτρονική κοινοποίηση) είναι ήδη διαθέσιμη και θα εφαρμοσθεί υπό τον έλεγχο της Υπηρεσίας Επισήμων Εκδόσεων.

II.3 Δράση 10: Τήρηση των προθεσμιών πληρωμής

Τα μέτρα που έχουν ληφθεί για την εφαρμογή των συστάσεων των περιεχομένων σε υπηρεσιακή κοινοποίηση της κας Schreyer οδήγησαν σε αξιοσημείωτη βελτίωση των επιδόσεων των υπηρεσιών της Επιτροπής όσον αφορά την τήρηση των προθεσμιών πληρωμής, όπως εμφαίνεται στο συνημμένο παράρτημα.

III Καθορισμοσ Προτεραιοτητων, Κατανομη και Αποτελεσματικη Χρησιμοποιηση των πορων

III.1 Δράσεις 12 έως 16: Διοικητική διαχείριση με βάση τις δραστηριότητες (ABM)

III.1.1 Κύκλος στρατηγικού σχεδιασμού και προγραμματισμού και διαχείριση βάσει δραστηριοτήτων

Μετά την έγκριση της Λευκής Βίβλου και μέσα στο έτος 2000 σημειώθηκε η έναρξη του κύκλου Στρατηγικού Σχεδιασμού και Προγραμματισμού (Δράση 12), ο οποίος συνοδεύθηκε από την ανάπτυξη του συστήματος Διοικητικής Διαχείρισης με βάση τις Δραστηριότητες (ABM).

Συστάθηκε προοδευτικά ένας ειδικός τομέας (κλιμάκιο) για τα θέματα αυτά στη Γενική Γραμματεία της Επιτροπής μέσα στο δεύτερο εξάμηνο του 2000. Ο τομέας αυτός έγινε πλήρως λειτουργικός στις αρχές του 2001 (Δράση 13). Τα κύρια καθήκοντα του τομέα αυτού είναι να σχεδιάζει, να διεκπεραιώνει και να παρακολουθεί τον ανωτέρω κύκλο βάσει του οποίου καθορίζονται οι πολιτικές προτεραιότητες της Επιτροπής και να εξασφαλίζεται η επακριβής αντιστοίχηση προτεραιοτήτων, δράσεων και πόρων. Επιπλέον, με τον τομέα αυτό διασφαλίζεται ο συντονισμός των ενεργειών καθιέρωσης στις υπηρεσίες της Επιτροπής της διοικητικής διαχείρισης με βάση τις δραστηριότητες. Αυτόν τον τομέα καθηκόντων συγκροτούν μια εξειδικευμένη μονάδα της Γενικής Γραμματείας (SG-C1) υποστηριζόμενη από ένα δίκτυο ανταποκριτών σε κάθε μία ΓΔ και Υπηρεσία.

Η πρώτη ετήσια στρατηγική χάραξης πολιτικής (APS), που εγκρίθηκε το 2001 για το 2002, αποτελούσε μια πιλοτική ενέργεια, με την οποία η Επιτροπή έθεσε για πρώτη φορά το πλαίσιο κατάρτισης του σχεδίου προϋπολογισμού και επιχειρησιακού προγραμματισμού που πρέπει να αναπτυχθεί από τις υπηρεσίες.

Ο κύκλος αυτός συνεχίστηκε με την υιοθέτηση του προγράμματος εργασίας, με το οποίο η Επιτροπή ανακοίνωσε τις λεπτομερείς δράσεις τις οποίες σκόπευε να αναλάβει κατά το επόμενο έτος. Το πρόγραμμα εργασίας είχε ως φυσικό επακόλουθο την νέα τρίμηνη κυλιόμενη ημερήσια διάταξη (ατζέντα) της Επιτροπής, βάσει της οποίας τώρα προσδιορίζεται κατά κανόνα η εβδομαδιαία ατζέντα της Επιτροπής σε στενή συνεργασία συντονισμού με τις υπηρεσίες και τα ιδιαίτερα γραφεία των Επιτρόπων.

Ακολουθώντας τα διάφορα επιμέρους στάδια του κύκλου, όλες οι υπηρεσίες ανέπτυξαν τα πρώτα ετήσια σχέδια διοικητικής διαχείρισης, βασιζόμενες σε νέα κοινά πρότυπα εξορθολογισμού των προϋφιστάμενων διαχειριστικών εργαλείων (πρότυπα που καθορίστηκαν σε ανακοίνωση της Επιτροπής, του Ιουλίου 2001, για τη διοικητική διαχείριση με βάση τις δραστηριότητες): αυτά τα διαχειριστικά σχέδια αντανακλούν τις πολιτικές προτεραιότητες που έχει προσδιορίσει η Επιτροπή στον εσωτερικό συγκεκριμένο προγραμματισμό κάθε Γενικής Διεύθυνσης.

Ένα σημαντικό επίτευγμα το 2002 ήταν η επεξεργασία και σύνταξη από όλες τις υπηρεσίες των πρώτων ετήσιων εκθέσεων δραστηριοτήτων για το έτος 2001, εκθέσεων που στη συνέχεια συγχωνεύθηκαν στη σύνοψη των ετησίων εκθέσεων δραστηριοτήτων (Δράση 82). Αυτή η καινοτομία στο σύστημα απέδειξε την ικανότητα της Επιτροπής να συντάσσει αναφορές πεπραγμένων και την προσήλωσή της στις αρχές της υπευθυνότητας (λογοδοσίας) και διαφάνειας. Την έκθεση αυτή υποδέχθηκαν ευνοϊκά τα άλλα Όργανα, ειδικότερα μάλιστα το Ελεγκτικό Συνέδριο.

Υπό το φως των εξελίξεων του πρώτου κύκλου και της κτηθείσας από τις υπηρεσίες πείρας, η δεύτερη APS απετέλεσε το πρώτο βήμα για τη μετάβαση από μία πιλοτική ενέργεια σε ένα πλήρως επιχειρησιακό κύκλο (που ξεκίνησε το 2002 για το έτος 2003) ώστε να υπάρξουν βελτιώσεις στις επισημανθείσες αδυναμίες.

Η Επιτροπή ξεχώρισε συγκεκριμένες προτεραιότητες οι οποίες από τη φύση τους ήταν ευρύτερες, ήταν κατανεμημένες σε όλο το φάσμα των δραστηριοτήτων της Επιτροπής και επίσης αλληλοσυμπληρούμενες, και ήταν έτσι σε θέση να αποδώσει με σαφήνεια την έννοια του "κύριου αντικειμένου" απασχόλησης της Επιτροπής. Τα άλλα Όργανα αντιμετώπισαν επίσης ευνοϊκά αυτές τις προτεραιότητες. Η APS επιβεβαίωσε το ρόλο της ως πλαισίου αποφάσεων για τη διαδικασία κατάρτισης του προϋπολογισμού και για την προετοιμασία του προγράμματος εργασίας. Από την άποψη αυτή, οι αποφάσεις της Επιτροπής που αφορούν αρνητικές προτεραιότητες, αναδιατάξεις προσωπικού για την αντιμετώπιση νέων προτεραιοτήτων, και πρόσληψης εξωτερικού προσωπικού ενόψει διεύρυνσης, πρέπει να καταχωρηθούν ως αποδείξεις των προσπαθειών που καταβάλλονται για να υπάρχει αντιστοιχία μεταξύ πολιτικών προτεραιοτήτων και πόρων.

Ο διεξοδικός διοργανικός διάλογος αποτελεί σημαντικό δομικό στοιχείο της προετοιμασίας του προγράμματος εργασίας, και ο διάλογος αυτός αναπτύχθηκε τόσο με το Ευρωπαϊκό Κοινοβούλιο όσο και με το Συμβούλιο. Τα όργανα αυτά επιβεβαίωσαν το γεγονός ότι οι τρεις προτεραιότητες της Επιτροπής για το 2003 ευρίσκονται στο επίκεντρο του προγράμματος εργασίας της ΕΕ. Το Σεπτέμβριο συντάχθηκε ένα συμπίλημα των αποτελεσμάτων του διαλόγου αυτού και το έγγραφο αυτό αποτελεί ενημέρωση της απόφασης APS.

Σήμερα, όλες οι Γενικές Διευθύνσεις καταστρώνουν σχέδια διοικητικής διαχείρισης πάνω στη βάση αυτή. Θα αναλάβουν να παρακολουθούν την εκτέλεσή τους, και στο τέλος του κύκλου, να συντάξουν ετήσιες εκθέσεις δραστηριοτήτων οι οποίες να αναφέρονται στα ληφθέντα αποτελέσματα. το πλαίσιο αυτό αντανακλά τις αρχές της διοικητικής διαχείρισης με βάση τις δραστηριότητες στο επίπεδο της εσωτερικής διαχείρισης των Γενικών Διευθύνσεων, περιλαμβανομένης της διαχείρισης των επιδόσεων με βάση συγκεκριμένους στόχους και δείκτες.

Για τη Μεταρρύθμιση το σύστημα IRMS (Δράση 14) αποτελούσε το μέσο υλοποίησης του σχεδίου διοικητικής διαχείρισης. Για να επιτευχθεί αυτό καταβλήθηκαν σημαντικές προσπάθειες στήριξης των ΓΔ το 2002, με στόχο την παροχή υπηρεσιών ικανών να παράγουν τα κυριότερα στοιχεία των διαχειριστικών τους σχεδίων (δηλώσεις αποστολής των ΓΔ, στόχοι, δραστηριότητες ABB, δράσεις και δείκτες) και, μέσω του IRMS, να παρακολουθούνται και να συντάσσονται αναφορές για την εκτέλεσή τους. Σήμερα, το 100% των ΓΔ έχουν καταστρώσει διαγράμματα δραστηριότητας (στα οποία αποτυπώνονται οι δραστηριότητες και οι συναφείς δράσεις), ενώ το 80% έχει προβεί στην κατανομή των πόρων στις διάφορες δραστηριότητες/δράσεις, και όλες είναι σε θέση να συντάσσουν τα ετήσια σχέδια διαχείρισής τους βάσει του ολοκληρωμένου συστήματος διαχείρισης πόρων (IRMS), σύμφωνα με τις αρχές της ABM.

Τέλος, η καθιέρωση της διοικητικής διαχείρισης βάσει δραστηριοτήτων συνοδεύεται από μια συνεχιζόμενη προσπάθεια κατάρτισης (Δράση 15): περισσότεροι από 1000 υπάλληλοι έχουν παρακολουθήσει επιμόρφωση σε θέματα ABM, ένας οδηγός ABM έχει δημοσιευθεί στην ιστοθέση IntraComm και ευρίσκεται τώρα υπό επεξεργασία ένα τυπικό μάθημα επιμόρφωσης, της ADMIN, για τους σχετικούς στόχους και δείκτες.

III.2 Δράση 17: Εξωτερική ανάθεση

Στο πλαίσιο της δράσης 17 της Λευκής Βίβλου, η Επιτροπή ξεκίνησε την επεξεργασία μίας στρατηγικής όσον αφορά τους όρους υπό τους οποίους θα συνιστάτο η εξωτερική ανάθεση των δραστηριοτήτων, τις περιπτώσεις στις οποίες αυτή θα αντεδείκνυτο, και τις διάφορες ενδεχόμενες μορφές της. Η Λευκή Βίβλος ανέφερε τρεις κύριους τρόπους εξωτερικής ανάθεσης του όλου ή μέρους των δραστηριοτήτων και καθηκόντων της: τη μεταβίβαση καθηκόντων, την αποκέντρωση και τη συμβατική ανάθεση εργασιών.

Η "Ομάδα σχεδιασμού και συντονισμού της εξωτερικής ανάθεσης" (Planning and Co-ordination Group for Externalisation - PCG) η οποία συγκροτήθηκε τον Ιανουάριο του 2000 άρχισε το έργο της με την παρουσίαση στην Επιτροπή μιας έκθεσης στην οποία προσδιορίζονται λεπτομερώς οι κατονομαζόμενες στη Λευκή Βίβλο μορφές εξωτερικής ανάθεσης. Την έκθεση αυτή ενέκρινε η Επιτροπή στις 13 Δεκεμβρίου 2000 ως έγγραφο COM(2000) 788 τελικό. Η Ανακοίνωση αυτή περιείχε επίσης πρόταση κανονισμού του Συμβουλίου για τη θέσπιση του νομοθετικού πλαισίου ίδρυσης εκτελεστικών υπηρεσιών (Γραφείων) για τη διαχείριση των κοινοτικών προγραμμάτων, προσδίδοντας έτσι στο πρώτο είδος εξωτερικής ανάθεσης (μεταβίβαση καθηκόντων) τη μορφή ενός φορέα (οργάνου) νέου τύπου. Την πρόταση αυτή εξέτασε ενδελεχώς το Ελεγκτικό Συνέδριο (η γνώμη του διατυπώθηκε στις 25 Οκτωβρίου 2001 [1]) και το Ευρωπαϊκό Κοινοβούλιο (ψήφισμα της 5ης Ιουλίου 2001). Βασιζόμενη στις υποδείξεις του Ελεγκτικού Συνεδρίου και στις προταθείσες από το Κοινοβούλιο τροποποιήσεις, η Επιτροπή ενέκρινε, στις 28 Δεκεμβρίου 2001, μια τροποποιημένη πρόταση, την οποία διαβίβασε στο Συμβούλιο. Στην αρμόδια επιτροπή του Συμβουλίου (επιτροπή προϋπολογισμών) έχει επιτευχθεί κατ' αρχήν συμφωνία όσον αφορά την τροποποιημένη πρόταση της Επιτροπής. Το ίδιο το Συμβούλιο κατέληξε σε συμφωνία και ενέκρινε το κείμενο αυτό στις 19.12.2002.

[1] Γνώμη αριθ. 8/2001.

Όσον αφορά τη δεύτερη μορφή εξωτερικής ανάθεσης, δηλ. την αποκέντρωση, οι συζητήσεις εντός της ομάδας PCG οδήγησαν σε μια δεύτερη Ανακοίνωση, η οποία εγκρίθηκε στις 13 Νοεμβρίου 2001 (COM(2001) 648 τελικό) και, η οποία προσδιορίζει τους όρους και τις προϋποθέσεις διαχείρισης των κοινοτικών προγραμμάτων μέσω δικτύου εθνικών φορέων. Τέλος, η (υπεργολαβική) ανάθεση εργασιών αποτέλεσε το αντικείμενο ενός εσωτερικής χρήσεως Οδηγού, με τον οποίο προσδιορίζονται επακριβώς τα καθήκοντα εκείνα τα οποία μπορούν να ανατεθούν υπεργολαβικά και τον τρόπο που μπορεί να γίνει αυτό, σ' έναν τομέα ο οποίος είναι ιδιαίτερα ευαίσθητος σύμφωνα με την έκθεση των Ανεξάρτητων Εμπειρογνωμόνων. Ο οδηγός αυτός περιλαμβάνει μια στερεότυπη μορφή σύμβασης. Η ομάδα PCG για τις εξωτερικές αναθέσεις διερευνά τώρα ειδικότερα τα θέματα των εκτελεστικών υπηρεσιών (Γραφείων) της Επιτροπής και προβαίνει σε ανάλυση της έκτασης στην οποία διάφορες υπηρεσίες χρειάζονται να προβούν σε συμβατική ανάθεση των εργασιών τους.

Αυτές οι διάφορες μορφές εξωτερικής ανάθεσης έχουν καταχωρηθεί στην αναθεωρημένη μορφή του Δημοσιονομικού Κανονισμού (Μέρος Ι, Τίτλος IV, Κεφάλαιο 2, στο οποίο εκτίθενται οι λεπτομέρειες εκτέλεσης του προϋπολογισμού). Το άρθρο 54 ορίζει το νομικό πλαίσιο για τις εκτελεστικές Υπηρεσίες, ενώ στο άρθρο 57 προβλέπονται οι όροι υπεργολαβικής ανάθεσης και προσδιορίζονται τα όριά της, με στόχο να αποφευχθούν τα προβλήματα του παρελθόντος. Ο νέος Δημοσιονομικός Κανονισμός εγκρίθηκε από το Συμβούλιο στις 26.06.2002.

III.3 Δράσεις 18 έως 20: Αποτελεσματικότερες μέθοδοι εργασίας με κριτήριο τις επιδόσεις

Το ενδιάμεσο πρόγραμμα δράσης για τα μέτρα απλούστευσης εγκρίθηκε από την Επιτροπή το 2000 και περιείχε 12 μέτρα απλούστευσης. Πέντε από αυτά τα μέτρα έχουν πλήρως υλοποιηθεί. Πρόκειται για τη Δράση 1 που αναφέρεται στην απλούστευση της διαδικασίας λήψης των αποφάσεων της Επιτροπής, για τη Δράση 5, για τις αλλαγές στο σύστημα Greffe 2000, για τη Δράση 6 που αφορά τη δημιουργία της ιστοθέσης "Basil-QP" σχετικά με τις ερωτήσεις του Κοινοβουλίου, και για τις Δράσεις 7 και 8 όσον αφορά τον εξορθολογισμό των διαδικασιών που αφορούν τα καθήκοντα της Αρμόδιας για τους Διορισμούς Αρχής (AIPN-ΑΔΑ). Η Δράση 3, σχετικά με τη μηχανοργάνωση της διαδικασίας διυπηρεσιακής διαβούλευσης και η Δράση 11, σχετικά με τρόπους εξορθολογισμού των τακτικών εκθέσεων, θα έχουν οριστικοποιηθεί εντός των προσεχών λίγων μηνών. Στην περίπτωση τριών άλλων δράσεων, της Δράσης 2 για την απλούστευση της γλωσσικής διαδικασίας, της Δράσης 4 για την επέκταση της εφαρμογής του συστήματος Greffe 2000 σε άλλους τύπους εγγράφων και της Δράσης 10 για τον εξορθολογισμό της διεκπεραίωσης της αλληλογραφίας του Προέδρου, ένα μέρος του μέτρου απλούστευσης έχει ήδη τεθεί σε εφαρμογή, αλλά η πλήρης υλοποίησή του θα εξαρτηθεί από ορισμένα νέα τεχνικά εργαλεία τα οποία θα είναι διαθέσιμα εντός του 2003. Τον Ιανουάριο του 2002 εγκρίθηκε μια Ανακοίνωση (C(2002)99) για τη Δράση 9, που αφορά στον εκσυγχρονισμό της αρχειοθέτησης των εγγράφων στην Επιτροπή. Με την ανακοίνωση αυτή δημιουργείται ένα πλαίσιο για την αναμόρφωση και τον εκσυγχρονισμό της διαχείρισης των εγγράφων. Η απαιτούμενη οργανωτική δομή έχει δημιουργηθεί και έχει εγκριθεί ένα πρόγραμμα εργασίας που καλύπτει τα προσεχή έτη.

Η Δράση 12, για τη δημιουργία ενός "κυτίου υποδείξεων" έχει τεθεί σε εφαρμογή, στη νέα ιστοθέση για τα θέματα απλούστευσης, η οποία άρχισε να λειτουργεί τον Ιανουάριο του 2003. Το προσωπικό θα μπορεί να καταθέτει προτάσεις για την απλούστευση και τον εξορθολογισμό του τρόπου εργασίας του. Στην ιστοθέση αυτή παρέχονται επίσης αναλυτικές πληροφορίες για τη σημειούμενη στις διάφορες δράσεις πρόοδο, στο πλαίσιο του ενδιάμεσου προγράμματος δράσης, όπως επίσης διατυπώνεται ανάγλυφα η νέα στρατηγική για την απλούστευση (βλ. παρακάτω). Επιπλέον, η ιστοθέση αυτή αναφέρει παραδείγματα βέλτιστης πρακτικής τα οποία έχουν ήδη τεθεί σε εφαρμογή εντός της Επιτροπής. Η σχετική πρόθεση είναι να αποτελέσει η ιστοθέση αυτή μια διεξοδική πηγή άντλησης πληροφοριών σχετικά με όλα τα θέματα που συνδέονται με την απλούστευση και τον εξορθολογισμό των διαδικασιών και των μεθόδων εργασίας σε όλη την Επιτροπή.

Τον Ιούλιο του 2002 καταστρώθηκε μία νέα στρατηγική για την απλούστευση των διαδικασιών και των μεθόδων εργασίας. Με αυτήν προτείνονται τρόποι εφαρμογής των διαδικασιών απλούστευσης και πάνω απ' όλα των μεθόδων εργασίας, προκειμένου να παγιωθεί η αλλαγή στη διοικητική νοοτροπία, που επέφερε η μεταρρύθμιση. Στη συνέχεια αυτού άρχισαν τις εργασίες τους δύο Κύκλοι Ποιότητας. Στους κύκλους αυτούς συμμετέχουν υπάλληλοι από όλες τις υπηρεσίες της Επιτροπής με στόχο την κατάστρωση πρακτικών κατευθυντηρίων γραμμών επί συγκεκριμένων θεμάτων. Ένας κύκλος μελετά τον τρόπο με τον οποίο η έννοια των "συμφωνιών επιπέδου των παρεχομένων υπηρεσιών" μπορεί να χρησιμοποιηθεί από τις υπηρεσίες της Κεντρικής Διοίκησης ώστε να παρέχουν στις επιχειρησιακές μονάδες καλύτερη εξυπηρέτηση, ένα πρόβλημα που ανέκυψε στην ετήσια έκθεση δραστηριότητας και στην έκθεση που υπέβαλαν δώδεκα προϊστάμενοι διοικητικών μονάδων τον Ιούλιο του 2002. Ο άλλος κύκλος διερευνά το θέμα "ποιος υπογράφει τι" και έχει ως στόχο να καταλήξει σε συστάσεις για την απλούστευση των κυκλωμάτων υπογραφών. Και οι δύο κύκλοι εργάζονται εντατικά έτσι ώστε οι κατευθυντήριες γραμμές να είναι διαθέσιμες στις αρχές του 2003. Ο κατάλογος των προς υλοποίηση μέτρων απλούστευσης θα ενημερώνεται σε συνεχή βάση.

Μια περαιτέρω πτυχή των εργασιών απλούστευσης αφορά την αποσαφήνιση και την κωδικοποίηση των ισχυουσών διαδικασιών. Οι εργασίες ενημέρωσης του Εγχειριδίου Διαδικασιών της Επιτροπής ξεκίνησαν τον Οκτώβριο του 2001 και μέχρι φέτος το Φεβρουάριο το ενημερωμένο κείμενο θα είναι διαθέσιμο σε όλες τις υπηρεσίες μέσω μιας νέας, φιλικής προς το χρήστη, ιστοθέσης του ενδοδικτύου. Προβλέπεται εξάλλου η συνεχής εξέλιξη και η συστηματική ενημέρωση της νέας ηλεκτρονικής μορφής του Εγχειριδίου Διαδικασιών.

Η απόφαση σχετικά με τις περιγραφές καθηκόντων εγκρίθηκε το Φεβρουάριο του 2002 και έχει τεθεί σε εφαρμογή στην Επιτροπή με τη βοήθεια ενός νέου εργαλείου πληροφορικής, του Job Information System (σύστημα πληροφοριών για τις θέσεις). Με αυτό διευκρινίζονται, όσον αφορά κάθε μέλος του προσωπικού, τα αναλαμβανόμενα καθήκοντα και το έργο που πρέπει να εκτελεσθεί στο πλαίσιο της συγκεκριμένης θέσης που κατέχουν, όπως επίσης διευκρινίζονται οι απαιτήσεις κάθε θέσης. Αυτό θα δημιουργήσει τη δυνατότητα μιας αποτελεσματικότερης διαχείρισης των ανθρώπινων πόρων.

Νέες κατευθυντήριες γραμμές όσον αφορά τη διαμόρφωση των οργανογραμμάτων ευρίσκονται υπό επεξεργασία με στόχο την έγκρισή τους εντός του 2003.

IV Ανθρωπινοι Πόροι

IV.1 Δράσεις 21 έως 62: Μεταρρύθμιση της Πολιτικής Προσωπικού

Με τη θέσπιση της Λευκής Βίβλου το Μάρτιο 2000, η Επιτροπή ξεκίνησε αναδιάρθρωση της πολιτικής της προσωπικού συνεπαγόμενη σημαντικές τροποποιήσεις του Κανονισμού Υπηρεσιακής Κατάστασης που εφαρμόζεται στους υπαλλήλους και το λοιπό προσωπικό όλων των Ευρωπαϊκών Οργάνων. Φιλόδοξες μεταρρυθμίσεις που καλύπτουν όλα τα θέματα της πολιτικής προσωπικού, από την πρόσληψη μέχρι και τη συνταξιοδότηση των υπαλλήλων, περιγράφονται σε γενικές γραμμές στη Λευκή Βίβλο.

Η διαδικασία προέβλεπε την έκδοση συμβουλευτικών εγγράφων, συμπεριλαμβανομένων νομοθετικών προτάσεων για τα διάφορα θέματα πολιτικής προσωπικού, στη συνέχεια των οποίων θα ακολουθούσαν διαπραγματεύσεις με τους εκπροσώπους του προσωπικού της Επιτροπής. Επιπλέον, κατά τη διάρκεια αυτής της περιόδου, διοργανώθηκαν εκτεταμένες εσωτερικές διαβουλεύσεις με το προσωπικό και τη διοίκηση των άλλων οργάνων.

Δυόμισι έτη μετά τη θέσπιση της Λευκής Βίβλου, οι δράσεις αυτές έχουν στη μεγάλη πλειοψηφία τους (38 από 41) τεθεί σε εφαρμογή:

- Πρώτον, η Επιτροπή ξεκίνησε σειρά δράσεων για να εκμεταλλευθεί πλήρως το δυναμικό για μεταρρύθμιση που προσέφερε ο ισχύων Κανονισμός Υπηρεσιακής Κατάστασης (ΚΥΚ). Σαν συνέπεια τέθηκε σε ισχύ μεγάλος αριθμός αποφάσεων για θέματα της νέας πολιτικής προσωπικού οι οποίες μπορούσαν να ληφθούν αυτόνομα από την Επιτροπή. Άλλες θα ακολουθήσουν προσεχώς.

- Δεύτερον, στις 24 Απριλίου 2002, η Επιτροπή θέσπισε σχέδιο κανονισμού για την τροποποίηση του ΚΥΚ, το οποίο συγκεντρώνει όλες τις τροποποιήσεις των βασικών κανόνων που διέπουν την Ευρωπαϊκή Δημόσια Υπηρεσία, τις οποίες η Επιτροπή θεωρεί απαραίτητες.

Μία από τις μεγάλες επιτυχίες της μεταρρύθμισης υπήρξε η αποδοχή του συνολικού πακέτου για τη μεταρρύθμιση της πολιτικής του προσωπικού από τις συνδικαλιστικές και επαγγελματικές οργανώσεις που εκπροσωπούν την πλειοψηφία του προσωπικού από εκλογική άποψη. Αυτή η υποστήριξη εξασφαλίζει σταθερή βάση για τη διαδικασία εφαρμογής αποφάσεων στην Επιτροπή και διευκολύνει τις διαπραγματεύσεις στο Συμβούλιο.

Το Συμβούλιο διαβουλεύθηκε επίσημα με τα άλλα Όργανα για την πρόταση τροποποίησης του ΚΥΚ στις 5 Ιουνίου 2002. Τα συμπεράσματα του Συμβουλίου Γενικών Υποθέσεων της 15ης Απριλίου 2002 καλούσαν τα άλλα Όργανα να διατυπώσουν τη γνώμη τους πριν από τα τέλη του 2002 και καθόριζαν τον Ιούνιο 2003 ως τελική προθεσμία έγκρισης. Το Συμβούλιο τήρησε το χρονοδιάγραμμά του και ολοκλήρωσε την εμπεριστατωμένη κατ'άρθρο ανάγνωση της πρότασης πριν από τα τέλη Οκτωβρίου. Το Ευρωπαϊκό Κοινοβούλιο διόρισε δύο εισηγητές προγραμματίζοντας ταυτόχρονα την διατύπωση της γνώμης τους για το Μάιο 2003. Ένα πρώτο έγγραφο σχετικά με τη ληφθείσα θέση εξετάζεται επί του παρόντος από τη νομική επιτροπή που είναι αρμόδια για το φάκελο.

Οι προτεινόμενες τροποποιήσεις του ΚΥΚ και οι αποφάσεις της Επιτροπής βασίζονται στην ίδια προσέγγιση:

- Ενίσχυση της αρχής της αξιοκρατίας στην Ευρωπαϊκή Δημόσια Υπηρεσία. Η ενίσχυση της σχέσης μεταξύ απόδοσης και εξέλιξης της σταδιοδρομίας θα εξυπηρετήσει αυτό το στόχο.

- Εκσυγχρονισμός της πολιτικής παροχής ίσων ευκαιριών, βελτίωση των υποδομών κοινωνικής μέριμνας και των συνθηκών εργασίας. Αυτή η δράση είναι απαραίτητη για να συνεχίσουν να προσλαμβάνονται τα καλύτερα στοιχεία σε ένα ολοένα πιο ανταγωνιστικό περιβάλλον εργασίας για υψηλά εξειδικευμένο πολύγλωσσο προσωπικό.

- Διατήρηση της δημοσιονομικής αυστηρότητας κατά την εκτέλεση της μεταρρύθμισης. Οι προτεινόμενες δαπάνες είναι μέτριες στο πλαίσιο μιας μεταρρύθμισης μεγάλης εμβέλειας και είναι σύμφωνες με την αναληφθείσα από την Επιτροπή δέσμευση να τηρήσει τα ανώτατα όρια δαπανών της στήλης V των δημοσιονομικών προοπτικών. Επιπλέον, τα μέτρα θα έχουν σαν αποτέλεσμα τον διαρκή έλεγχο των δαπανών μεσοπρόθεσμα.

Η μεταρρύθμιση της πολιτικής του προσωπικού θα πρέπει να εξετασθεί στο πλαίσιο και άλλων σχεδίων διοικητικής μεταρρύθμισης, στο μέτρο που μόνο το σύνολο των μέτρων θα εξασφαλίσει τη δυνατότητα στην Επιτροπή να ανταποκριθεί στα καθήκοντα που προβλέπονται από τις συνθήκες με την μέγιστη αποτελεσματικότητα. Για παράδειγμα, τα οφέλη αποτελεσματικότητας που αναμένονται από την προτεινόμενη εισαγωγή στον ΚΥΚ του καθεστώτος συμβασιούχου για τις θέσεις απασχόλησης στις διάφορες Υπηρεσίες, Οργανισμούς και Γραφεία, θα είναι τα μέγιστα μόνον στο πλαίσιο ενισχυμένης χρησιμοποίησης από την Επιτροπή των φορέων αυτών για την εκτέλεση των μη κεντρικής σημασίας καθηκόντων της.

IV.1.1 Η νέα πολιτική προσωπικού της Επιτροπής: Μέτρα που έχουν ληφθεί δυνάμει του ισχύοντος ΚΥΚ

Η διαδικασία μεταρρύθμισης που ξεκίνησε το Μάρτιο 2000 με τη Λευκή Βίβλο για τη μεταρρύθμιση περιελάμβανε πολλά στοιχεία τα οποία δεν απαιτούσαν την έγκριση νέων νομοθετικών μέτρων από το Συμβούλιο. Εκτός ελαχίστων εξαιρέσεων, όλα αυτά τα μέτρα έχουν θεσπισθεί, τηρουμένου χονδρικά του αρχικού χρονοδιαγράμματος.

Οι βασικές καινοτομίες που εισήχθησαν από την Επιτροπή είναι οι ακόλουθες:

1. ΈΝΑ ΟΛΟΚΛΗΡΩΜΕΝΟ ΣΥΣΤΗΜΑ ΑΞΙΟΛΟΓΗΣΗΣ ΚΑΙ ΠΡΟΑΓΩΓΩΝ

Το νέο σύστημα θεσπίστηκε από την Επιτροπή και τίθεται τώρα σε εφαρμογή. Δεν θα εφαρμόζεται στα άλλα Όργανα. Το σύστημα έχει ως στόχο να ενισχύσει τη σχέση μεταξύ αξίας του υπαλλήλου και εξέλιξης της σταδιοδρομίας του και αποτελεί το βασικό στοιχείο μιας ολοκληρωμένης πολιτικής προσωπικού, στην οποία το σύστημα αξιολόγησης συνδέεται στενά με την κατάρτιση, την κινητικότητα και την έγκαιρη διαπίστωση της επαγγελματικής ανεπάρκειας. Το σύστημα αποδίδει ιδιαίτερη σημασία στην ικανότητα κάθε υπαλλήλου να επιτυγχάνει καθορισμένους στόχους. Η αξιολόγηση θα βασίζεται σε εμπεριστατωμένο διάλογο μεταξύ των μελών του προσωπικού και του άμεσου ιεραρχικά ανώτερου και θα καταλήγει κάθε έτος σε ποσοτικοποιημένα αποτελέσματα που θα καταγράφονται σε μια "Έκθεση Εξέλιξης της Σταδιοδρομίας" (CDR). Τα βασικά κριτήρια αξιολόγησης που αναφέρονται στον ΚΥΚ (ικανότητες, απόδοση και συμπεριφορά στην υπηρεσία) παραμένουν αμετάβλητα. Τα πέντε προβλεπόμενα επιμορφωτικά προγράμματα για την προετοιμασία της εφαρμογής του νέου συστήματος διοργανώθηκαν όλα μέχρι το τέλος του 2002.

Μελλοντικά, οι προαγωγές θα βασίζονται στην ποσοτικοποιημένη αξιολόγηση του υπαλλήλου από τον άμεσα ιεραρχικά ανώτερο (CDR), στην ποσοτικοποιημένη αξιολόγηση της ειδικής αξίας από τον Γενικό Διευθυντή (ή από το Διευθυντή για το προσωπικό των κατηγοριών B, C και D) και, σε ορισμένο βαθμό, στην αναγνώριση της ιδιαίτερης προσφοράς του προς το συμφέρον του Οργάνου. Οι ενσωματωμένοι μηχανισμοί ελέγχων και εξισορροπήσεων θα διατηρηθούν, αλλά θα προσαρμοσθούν στο νέο σύστημα.

2. ΚΑΘΙΕΡΩΣΗ ΤΗΣ ΔΟΚΙΜΗΣ ΚΙΝΗΤΙΚΟΤΗΤΑΣ ΚΑΙ ΤΟΥ ΕΠΑΓΓΕΛΜΑΤΙΚΟΥ ΠΡΟΣΑΝΑΤΟΛΙΣΜΟΥ

Οι νέες κατευθυντήριες γραμμές για την κινητικότητα τονίζουν ότι η τακτική κινητικότητα αποτελεί μεν τον κανόνα αλλά ότι οι ατομικές αποφάσεις είναι εκούσιες. Εισάγουν επίσης την έννοια των "περιόδων αναφοράς", οι οποίες είναι ενδεικτικά διαστήματα, καθορισμένα εκ των προτέρων, που επιτρέπουν στο προσωπικό να αξιολογεί την επαγγελματική του εξέλιξη σε καθορισμένες φάσεις της σταδιοδρομίας του. Οι περίοδοι αναφοράς και η κινητικότητα είναι εν τούτοις υποχρεωτικές για τα μέλη του προσωπικού που κατέχουν θέση η οποία έχει χαρακτηρισθεί ως ευαίσθητη από τη Γενική τους Διεύθυνση.

Επιπλέον, η Επιτροπή δημιούργησε μία Κεντρική Υπηρεσία Επαγγελματικού Προσανατολισμού η οποία, υποστηριζόμενη από ένα δίκτυο επαγγελματικού προσανατολισμού, παρέχει συμβουλές στους υπαλλήλους οι οποίοι προγραμματίζουν τις μελλοντικές αλλαγές στη σταδιοδρομία τους.

3. ΕΝΙΣΧΥΣΗ ΤΗΣ ΚΑΤΑΡΤΙΣΗΣ ΤΟΥ ΠΡΟΣΩΠΙΚΟΥ

Οι νέες κατευθυντήριες γραμμές για την κατάρτιση προβλέπουν σειρά μέτρων τα οποία στοχεύουν στην καλύτερη διαμόρφωση της κατάρτισης σε σχέση με τους στρατηγικούς στόχους και αξίες της Επιτροπής και ενθαρρύνουν τη στενή ενσωμάτωση της κατάρτισης στην εξέλιξη της σταδιοδρομίας καθενός. Η αυστηρή δέσμευση να αυξηθούν οι πόροι που διατίθενται στην κατάρτιση κατά τη διάρκεια των προσεχών ετών αποτελεί αναπόσπαστο μέρος της απόφασης.

4. ΑΥΞΗΣΗ ΤΗΣ ΙΚΑΝΟΤΗΤΑΣ ΔΙΑΧΕΙΡΙΣΗΣ

Μία βασική απόφαση για την επιλογή, το διορισμό και την αξιολόγηση του ανώτερου στελεχιακού προσωπικού της Επιτροπής είχε ήδη θεσπισθεί το Δεκέμβριο 2000 και τέθηκε στη συνέχεια σε εφαρμογή. Προετοιμάζονται επί του παρόντος λεπτομερείς κανόνες για την αξιολόγησή τους. Όσον αφορά το μέσο στελεχιακό δυναμικό, αποφασίστηκε να καθιερωθούν αποκεντρωμένες διαδικασίες επιλογής για τους προϊσταμένους μονάδας, ενώ οι διαπραγματεύσεις με τους εκπροσώπους του προσωπικού κατέληξαν σε απόφαση για την καθιέρωση δοκιμαστικής περιόδου και μηχανισμών επανατοποθέτησής τους σε θέσεις εκτός στελέχωσης.

5. ΔΙΑΣΦΑΛΙΣΗ ΤΩΝ ΕΠΑΓΓΕΛΜΑΤΙΚΩΝ ΠΡΟΔΙΑΓΡΑΦΩΝ

Μια νέα απόφαση της Επιτροπής επικεντρώνεται στην έγκαιρη διαπίστωση των περιπτώσεων κατά τις οποίες η απόδοση δεν ανταποκρίνεται στο αναμενόμενο επίπεδο. Σε τέτοιες περιπτώσεις πρέπει να εφαρμόζονται διορθωτικά μέτρα. Αν αυτά αποδειχθούν ανεπιτυχή, μπορεί να τεθεί σε εφαρμογή επίσημη διαδικασία η οποία μπορεί να καταλήξει στον υποβιβασμό ή στην απόλυση.

6. ΑΠΟΤΕΛΕΣΜΑΤΙΚΟΤΗΤΑ ΤΩΝ ΔΙΟΙΚΗΤΙΚΩΝ ΕΡΕΥΝΩΝ ΚΑΙ ΤΩΝ ΠΕΙΘΑΡΧΙΚΩΝ ΔΙΑΔΙΚΑΣΙΩΝ

Η απόφαση της Επιτροπής η οποία τώρα εφαρμόζεται προβλέπει γραπτούς διαδικαστικούς κανόνες για τις διοικητικές έρευνες, ενισχύει τα δικαιώματα υπεράσπισης των υπαλλήλων που υποβάλλονται σε αυτές τις έρευνες και προβλέπει τη σύσταση μιας Υπηρεσίας ερευνών και πειθαρχικών μέτρων της Επιτροπής (IDOC). Άλλες διατάξεις αφορούν τον πρόεδρο του Πειθαρχικού Συμβουλίου, ο οποίος πρέπει να είναι υπάλληλος της Επιτροπής εκτός ενεργού υπηρεσίας, πρώην υπάλληλος της Επιτροπής ή πρώην υπάλληλος ή πρώην μέλος ενός εκ των λοιπών Οργάνων.

7. ΣΑΦΕΙΣ ΚΑΝΟΝΕΣ ΓΙΑ ΤΗΝ ΚΑΤΑΓΓΕΛΙΑ ΔΥΣΛΕΙΤΟΥΡΓΙΩΝ

Η απόφαση της Επιτροπής προβλέπει τη δυνατότητα καταγγελίας δυσλειτουργιών με την αναφορά σχετικών αποδεικτικών στοιχείων, σε πρόσωπα εκτός της Επιτροπής υπό τις ακόλουθες συνθήκες: ο συγκεκριμένος υπάλληλος έχει ενημερώσει την OLAF ή την ιεραρχία του για την ύπαρξη αποδεικτικών στοιχείων για σοβαρές παρατυπίες, για τις οποίες θεωρεί εύλογα και έντιμα ότι είναι ουσιαστικά αληθείς και έχει αφήσει στην OLAF ή στην ιεραρχία λογικά χρονικά περιθώρια για να προβούν σε έρευνα. Μόνο όταν χρησιμοποιηθούν οι εσωτερικοί δίαυλοι χωρίς να έχει ληφθεί κανένα μέτρο ο υπάλληλος μπορεί να καταγγείλει την παρατυπία στον Πρόεδρο του Ελεγκτικού Συνεδρίου, στο Ευρωπαϊκό Κοινοβούλιο ή στο Συμβούλιο ή στον Διαμεσολαβητή. Οι υπάλληλοι που πληρούν αυτές τις προϋποθέσεις προστατεύονται έναντι όλων των δυσμενών γι'αυτους συνεπειών.

8. ΜΙΑ ΕΝΙΣΧΥΜΕΝΗ ΥΠΗΡΕΣΙΑ ΔΙΑΜΕΣΟΛΑΒΗΣΗΣ

Η απόφαση της Επιτροπής διευρύνει το ρόλο του Διαμεσολαβητή της Επιτροπής όταν αυτός καταβάλλει προσπάθειες να επιτύχει φιλικό διακανονισμό των διαφορών που μπορούν να ανακύψουν στο πλαίσιο των εργασιακών σχέσεων. Πρέπει να αναμένεται ότι, χάρη σε αυτό το μέτρο, ο αριθμός των δικαστικών υποθέσεων θα μειωθεί.

9. ΑΠΟΤΕΛΕΣΜΑΤΙΚΗ ΠΟΛΙΤΙΚΗ ΚΟΙΝΩΝΙΚΗΣ ΜΕΡΙΜΝΑΣ ΓΙΑ ΤΟ ΠΡΟΣΩΠΙΚΟ

Μία κοινή συμφωνία μεταξύ της Επιτροπής και των εκπροσώπων του προσωπικού της συνάφθηκε για το κοινωνικό σκέλος της πολιτικής ανθρώπινων πόρων της Επιτροπής. Ένα σχέδιο δράσης εκφράζει τη σαφή δέσμευση της Επιτροπής να βελτιώσει, ειδικότερα, τη φύλαξη των παιδιών, τις δραστηριότητες κοινωνικής πρόνοιας, μέτρα που στηρίζουν την οικογενειακή συνοχή και αθλητικές εγκαταστάσεις.

10. ΠΙΟ ΕΝΤΑΤΙΚΗ ΧΡΗΣΗ ΑΠΟΣΠΑΣΜΕΝΩΝ ΕΘΝΙΚΩΝ ΕΜΠΕΙΡΟΓΝΩΜΟΝΩΝ

Η απόφαση που αφορά την αξιοποίηση των εθνικών εμπειρογνωμόνων στην Επιτροπή τροποποιήθηκε για να επιτρέψει την παράταση της απόσπασης, της οποίας η διάρκεια θα ανέλθει σε τέσσερα έτη. Οι βασικές υποχρεώσεις των εθνικών εμπειρογνωμόνων θα ευθυγραμμισθούν στο μέτρο του δυνατού με τις υποχρεώσεις των υπαλλήλων και προβλέπεται η δυνατότητα εργασίας τους με μειωμένο ωράριο.

IV.1.2 Επισκόπηση των τροποποιήσεων του ΚΥΚ που προτείνονται από την Επιτροπή

Η πρόταση της Επιτροπής για τροποποιήσεις του ΚΥΚ εκτίθεται στο παράρτημα II.

IV.1.3 Κόστος της μεταρρύθμισης

Το πακέτο μέτρων της μεταρρύθμισης ευρίσκεται σε απόλυτη συνοχή με τη δέσμευση που έχει αναληφθεί από την Επιτροπή να τηρήσει τη δημοσιονομική πειθαρχία και να προβλέψει επαρκές περιθώριο δυνάμει του ανώτατου ορίου δαπανών της στήλης V των δημοσιονομικών προοπτικών για τα άλλα Όργανα. Οι μακροπρόθεσμες δημοσιονομικές επιπτώσεις της μεταρρύθμισης συνεπάγονται τελικά μείωση τόσο των δαπανών δυνάμει της στήλης V, όσο και του συνολικού κόστους στον προϋπολογισμό. Η συγκέντρωση των πιστώσεων στην αρχή της περιόδου αποτελεί απαραίτητη προϋπόθεση για να προκύψουν οι ανωτέρω εξοικονομήσεις πόρων. Η τυπική νομική πρόταση τροποποίησης του ΚΥΚ συνοδεύθηκε από νομοθετικό δημοσιονομικό δελτίο.

V. Δημοσιονομικη διαχειριση, Λογιστικοι και λοιποι Ελεγχοι

V.1 Δράσεις 63 έως 98: Ένα νέο σύστημα δημοσιονομικής διαχείρισης, λογιστικών και λοιπών ελέγχων

Ένας κεντρικός στόχος των μεταρρυθμίσεων είναι η δημιουργία μιας διοικητικής νοοτροπίας η οποία να ενθαρρύνει τους υπαλλήλους να αναλαμβάνουν ευθύνη για δραστηριότητες των οποίων οι ίδιοι έχουν τον έλεγχο - όπως και να τους παρέχει τον έλεγχο των δραστηριοτήτων για τις οποίες οι ίδιοι είναι υπεύθυνοι. Αυτό θα πρέπει να γίνει με δύο τρόπους: αφενός καθιστώντας τους διατάκτες και όλους τους διαχειριστές χρήματος υπεύθυνους για την ορθότητα και την αποδοτικότητα των πράξεών τους, και αφετέρου μέσω μιας ριζικής αναδιοργάνωσης των συστημάτων δημοσιονομικής διαχείρισης, εσωτερικού και οικονομικού ελέγχου της Επιτροπής.

V.1.1 Απόδοση περισσότερης ευθύνης στους διατάκτες και τους διαχειριστές χρήματος

Είναι σημαντικό να προσδιορισθούν οι αντίστοιχες ευθύνες και να υπάρξει συμφωνία σχετικά με το ρόλο των προσώπων που εμπλέκονται στην οικονομική διαχείριση. Προς το σκοπό αυτό, η Επιτροπή έχει εγκρίνει αρκετούς χάρτες, οι οποίοι αναφέρονται στους κύριους και εντεταλμένους διατάκτες, στο δημοσιονομικό ελεγκτή, τους υπόλογους και τους βοηθούς υπόλογους, και στην υπηρεσία εσωτερικού ελέγχου. Με τους χάρτες αυτούς περιγράφονται οι ευθύνες καθενός παράγοντα εμπλεκόμενου στο δημοσιονομικό κύκλωμα. Οι ρόλοι τους βασίζονται στην περαιτέρω ανάθεση εξουσιών, όπως αυτή προβλέπεται από τη διαδικασία της μεταρρύθμισης, βάσει της οποίας οι Επίτροποι δεν εκτελούν πλέον τα καθήκοντα του κατ' ανάθεση διατάκτη.

Έχει διοργανωθεί επαγγελματική κατάρτιση στον τομέα του κύκλου δαπανών και για την απόκτηση διαφόρων βασικών προσόντων τα οποία χρειάζονται οι επιχειρησιακές μονάδες. Αυτό το πρόγραμμα κατάρτισης υλοποιείται τώρα και αναπτύσσεται περαιτέρω ώστε να καλύπτει τις υπάρχουσες και τις μελλοντικές ανάγκες των υπηρεσιών της Επιτροπής. Αποτελεί πλέον αναπόσπαστο μέρος των διαρκών προγραμμάτων επιμόρφωσης της Επιτροπής.

Η Κεντρική Οικονομική Υπηρεσία έχει εγκαθιδρύσει μια δέσμη υπηρεσιών στήριξης του έργου των διατακτών, μεταξύ των οποίων περιλαμβάνονται δίκτυα χρηστών, οικονομική πληροφόρηση, κοινά συστήματα οικονομικής πληροφόρησης, και πληροφόρηση επί ειδικών τεχνικών θεμάτων, όπως η διαχείριση συμβάσεων και οι δημόσιες συμβάσεις προμηθειών. Υπάρχουν επίσης διαθέσιμα, σε μια ευρύτερη ιστοθέση του ενδοδικτύου της Επιτροπής, στην "BudgWeb", ορισμένα εγχειρίδια και οδηγοί.

Η νέα μορφή του Δημοσιονομικού Κανονισμού εγκρίθηκε τον Ιούνιο του 2002 και άρχισε να ισχύει από τον Ιανουάριο του 2003. Περιλαμβάνει κατάλληλες διατάξεις με τις οποίες

- εξειδικεύονται οι ευθύνες των διατακτών